text:
Николай Патрушев, Михаил Бабич һәм Рөстәм Хәмитов Өфө моторҙар эшләү производство берекмәһендә булдылар
ӨФӨ, 2014 йыл, 13 ноябрь. /«Башинформ» мәғлүмәт агентлығы/.
12 ноябрҙә Рәсәй Федерацияһының Именлек советы секретары Николай Патрушев һәм Рәсәй Федерацияһы Президентының Волга буйы федераль округындағы тулы хоҡуҡлы вәкиле Михаил Бабич Башҡортостан Президенты Рөстәм Хәмитов менән бергә «Өфө моторҙар эшләү производство берекмәһе» асыҡ акционерҙар йәмғиәтендә булдылар, тип хәбәр иттеләр төбәк башлығының матбуғат хеҙмәтенән.
Рәсәй Федерацияһының Именлек советы секретары һәм Рәсәй Федерацияһы Президентының Волга буйы федераль округындағы тулы хоҡуҡлы вәкиленә заводтың етештереү цехтарын күрһәттеләр, атап әйткәндә, компетенция үҙәген һәм Рәсәй өсөн үҙенсәлекле булған ПД-14 двигателе өсөн тулыландырыусы өлөштәр сығарылған урынды.
Предприятиела титан иретмәһенән ҡатмарлы узелдар иретеп йәбештереү участкаһын һәм тикшереү стендын күрһәттеләр, ҡунаҡтар унда 4++ Су-35С быуын истребителе өсөн көйләнеүсән тартыу векторы булған двигателде форсажға сығарыу процесын күҙәтте.
Хәҙер заводта производствоны техник яҡтан яңынан ҡоралландырыу комплекслы программаһы ғәмәлгә индерелә, уға заманса күп функциялы һәм махсуслаштырылған ҡорамал һатып алыу, үҙенсәлекле технологик ҡорамалды һәм стенд базаһын модернизациялау инә.
«Өфө моторҙар эшләү производство берекмәһе» асыҡ акционерҙар йәмғиәте – Рәсәйҙә иң эре авиация двигателдәрен етештереүсе. Предприятие заманса хәрби авиация комплекстарына ҡуйылған турбореактив авиация двигателдәре етештереүҙә һәм хеҙмәтләндереүҙә махсуслаша. Шулай уҡ заводта вертолет техникаһы һәм газ турбиналы энергия техникалары өсөн узелдар етештерәләр.


c: text/html

text:
Салауат Юлаев – бөгөнгө Башҡортостандың символы (Милли геройыбыҙҙың 260 йыллығына) Фото: Лариса Ветлугина коллажы
Салауат Юлаев – бөгөнгө Башҡортостандың символы (Милли геройыбыҙҙың 260 йыллығына)
Салауат Юлаев – бөгөнгө Башҡортостандың символы (Милли геройыбыҙҙың 260 йыллығына) Фото: Лариса Ветлугина коллажы
Бөгөн Салауат Юлаевтың – Рәсәй һәм Башҡортостан, бөтә донъя тарихында мәңгелеккә хәтергә уйылып ҡалған бөйөк шәхестең тыуыуына 260 йыл тулды. Халыҡ массаһы юлбашсыһы, полководец, дәртле шағир-сәсән үҙендә халыҡтың азатлыҡҡа ынтылышын сағылдыра.
Милли геройҙың тормошон оҙаҡ йылдар өйрәнеүсе тарихсы Инга Гвоздикова Салауат Юлаевтың характерының төп сифаттарын дөрөҫ билдәләй: «Рухы менән ирекле кеше булараҡ, ул азатлыҡты дөйөм байлыҡ тип иҫәпләгән һәм шуға күрә, ныҡышмалы һәм драматик көрәштә үҙ дәрәжәләрен, үҙ социаль, милли һәм дини мәнфәғәттәрен яҡлап күтәрелгән халыҡ массаларын етәкләй…».
Салауат Юлаев 1754 йылда Тәкәй ауылында Себер даруғаһы Шайтан-Көҙөй улусы старшинаһы Юлай Аҙналиндың ғаиләһендә тыуған. Юлай уҡымышлы кеше була, Прусия һәм Польша кампанияларында билдәлелек яулаған. Уның ырыуында тархандар һәм бейҙәр булыуы билдәле. Оҙаҡ йылдар ул башҡорттарҙың биләмәләрен һатып алыуға ҡаршы заводсылар менән судтарҙа дәғүәләшә.
Юлай Аҙналин походтарҙа рус губернияларында йәшәгән кешеләрҙең тормошон, Европа илдәренең йәшәү рәүешен күрә, ул уның аң даирәһен арттыра. Йәмғиәттең алдынғы кешеләре менән таныш була, тарихсы Павел Рычков, академик Петр Паллас менән осраша. Үҙ белемен Юлай, бала саҡтан аҡылы, ҡыйыулығы һәм көсө менән айырып торған, улына Салауатҡа өйрәтә.
1773 йылдың 11 ноябрендә баш күтәреүселәр менән көрәшеү өсөн йүнәлтелгән йөҙләгән атлы отряд етәкселегендә Салауат Юлаев Бөгөлсән эргәһендә Пугачевтың, тартып алынған башҡорт ерҙәрен ҡайтарыу, дин тотоусыларҙы йәберләмәү һәм бөтә халыҡтарға үҙҙәренең йолалары буйынса йәшәргә мөмкинлек бирәм тигән вәғәҙәләренә ышанып, уның яғына күсә.
Ошо көндән алып, 1774 йылдың 25 ноябренә, ҡулға алынғанға тиклем Салауат Крәҫтиәндәр һуғышы ваҡиғаларының иң үҙәгендә була, 28 һуғышта ҡатнаша, уларҙың 11-ен үҙ аллы атҡара. Йәш полководец Емельян Пугачевтың ышанысын тиҙ яулай, баш күтәреүселәр араһында иң йәш полковник булып китә. Һуңыраҡ бригада генералы дәрәжәһен ала. Артабан Салауат Красноуфимск һәм Көңгөр яҡтарында баш күтәреүселәрҙе етәкләй. Емельян Пугачевты ҡулға алғандан һуң да Салауат батша ғәскәрҙәре менән көрәшеүен дауам итә.
1774 йылдың ноябрендә Шайтан-Көҙөй улусының Миндәш ауылы эргәһендә ҡулға алына. Өфөлә, Ҡазанда, Мәскәүҙә һәм Ырымбурҙа оҙаҡ тикшереүҙәрҙән һуң атаһы Юлай Аҙналин менән бергә ҡамсы менән һуҡтырылыуға (175 тапҡыр), танау япраҡтарын ҡырҡыуға һәм маңлайы менән сикәләренә ҡыҙҙырып тамғалар баҫыуға дусар ителә. Һорау алыуҙарҙа Салауат иптәштәрен һатмай үҙен тыныс һәм батырҙарса тота.
Юлай Аҙналин, Иван Почиталин, Ҡәнзәфәр Усаев һәм башҡа әүҙем ихтилал ҡатнашыусылары менән Салауат Эстландия губернияһының Рогервик ҡәлғәһенә, хәҙерге Палдиски ҡалаһына, ғүмерлек һөргөнгә оҙатыла. Документтарға ярашлы, Салауат Юлаев 1800 йылдың 26 сентябрендә вафат була.
Салауат Юлаев халыҡ хәтерендә шағир-импровизатор булараҡ һаҡлана. Уның шиғриәт мираҫынан беҙҙең көндәргә 500-ләп юлы килеп еткән. Ижадының һуңғы осорона ҡараған дүрт юллыҡ йырҙарында ул ихтилалдың еңелеү сәбәптәре тураһында фекер йөрөтә, туған халҡының һәм башҡорт еренең яҙмышы өсөн борсолоуын белдерә.
1929 йылда советтар яҙыусыһы Степан Злобиндың «Салауат Юлаев» тарихи романы сыға һәм тиҙ популярлыҡ яулай. 1940 йылда режиссер Яков Протазановтың «Салауат Юлаев» нәфис фильмы прокатҡа сыға. Һуғыш йылдарында уны йыш ҡына Ҡыҙыл Армия частарында яугирҙарҙың хәрби рухын күтәреү өсөн күрһәтәләр. Бөйөк Ватан һуғышы барышында уның исемен истребитель-артиллерия дивизионы һәм бронепоезы йөрөтә.
Бөгөн Салауат Юлаевтың образы республикабыҙҙың айырылғыһыҙ символына әйләнде, уның һыны Башҡортостандың гербында урын алған. Салауат Юлаевтың исеме менән әҙәбиәт, сәнғәт һәм архитектура өлкәһендә Башҡортостан Республикаһының ордены һәм Дәүләт премияһы аталған. Милли геройҙың исемен Башҡортостанда ҡала, район, хоккей клубы республикала, Силәбе, Ҡурған, Ырымбур һәм башҡа өлкәләрҙә, Татарстанда, Донецкиҙа, Кривой Рогта, Палдискиҙа предприятиелар, урамдар йөрөтә.
Салауаттың тыуған ерендә – Малаяҙ ауылында – Салауат Юлаевтың музейы эшләй. Өфөлә, Сибайҙа, Салауатта, Красноуфимскиҙа, Башҡортостандың Салауат районында, Силәбе өлкәһенең Арғаяш районында халыҡ батыры тураһында иҫтәлеккә һәйкәлдәр ҡуйылған. Уға Заһир Исмәғилевтың күренекле «Салауат Юлаев» операһы, Хөсәйен Әхмәтов менән Нариман Сабитовтың «Тау бөркөтө» балеты арналған. Салауаттың образы халыҡ ижадында, рус, башҡорт, татар, ҡаҙаҡ, сыуаш һәм марый яҙыусылары әҫәрҙәрендә мәңгеләштерелгән. Йыл һайын Башҡортостанда Салауат Юлаев көндәрен байрам итәләр, күмәк кеше ҡатнашлығында «Салауат йыйыны» фольклор байрамы уҙғарыла.

robotstxt: allowed

filter: keep


text:
Фото:
Архангел районында саңғы фестивале үтте
Фото:
Архангел районында Республика йылына арналған спорт фестивале сиктәрендә саңғы ярыштары үтте.
БР Йәштәр сәйәсәте, спорт һәм туризм министрлығынан хәбәр итеүҙәренсә, саңғы дистанцияһына Архангел районының бөтә ауыл Советтары һәм ҡайһы бер дәүләт учреждениелары командалары сыҡты.
Ирҙәр араһында беренсе урынды – Липовка ауыл Советы, икенсене — Оҙондар һәм өсөнсөнө Ҡыҙыл Еҙем ауыл Советы командалары яуланы.
Ҡатын-ҡыҙҙар араһында Ҡыҙыл Еҙем ауыл Советы саңғысылары иң етеҙҙәр булып танылды, Архангел районы эске эштәр бүлеге вәкилдәре уларҙан бер аҙға ғына ҡалышты, ә Липовка ауыл Советы спортсылары өсөнсө булды.


text:
Социаль-мәҙәни проекттар конкурсына заявкалар 10 мартҡа тиклем ҡабул ителә
10 мартта БР Йәштәр сәйәсәте, спорт һәм туризм министрлығы учреждениелар һәм йәштәр сәйәсәте органдары араһында үҫмерҙәр һәм йәштәр менән эште ойоштороу буйынса республика социаль-мәҙәни проекттар конкурсында ҡатнашыуға заявкалар ҡабул итеүҙе тамамлай.
“Йәштәрҙең гражданлыҡ мәҙәниәтен һәм ойошҡанлығын үҫтереү”, “Йәштәр мөхитендә иреклелекте үҫтереү”, “Йәштәргә хәрби-патриотик тәрбиә”, “Йәштәр мөхитендә рухи-әхлаҡи мәҙәнилек һәм толерантлыҡ тәрбиәләү”, “Йәш ғаилә менән социаль-психологик эш” – конкурс номинациялары бына шундай.
Ведомствонан хәбәр итеүҙәренсә, конкурс үҫеп килеүсе быуын араһында гражданлыҡ һәм ватансылыҡ тәрбиәләү буйынса йәштәр сәйәсәте органдарының һәм учреждениеларының эшен әүҙемләштереүгә, сәләмәт йәшәү рәүешен пропагандалауға, йәштәр менән эшләүҙә инновацион технологияларҙы һәм сараларҙы һынап ҡарауға һәм таратыуға йүнәлтелгән.


text:
Беҙҙең телекомпания иғлан иткән Алтын бишек конкурсы дауам итә
Беҙҙең телекомпания иғлан иткән Алтын бишек конкурсы дауам итә.
Уға Баймаҡ районы Мерәҫ ауылы ла ҡушыла. Кем еңер? Быны телевизор ҡараусылар смс тауыш биреү юлы менән хәл итәсәк. Хәйерле иртә, республика тапшырыуын, яңылыҡтар сығарылыштарын ҡарап барығыҙ. Баймаҡ районының Мерәҫ ауылы халҡы үҙҙәрен туйындырған да, кейендергән дә мал-тыуарына ҡышҡылыҡҡа аҙыҡ запасы әҙерләй. Салғы менән тырманы, хатта тракторҙы ла алмаштырған был техниканы Ҡыуандыҡ Әбдрәхимов үҙ ҡулдары менән йыйған. Алтын ҡуллы оҫта ауыл кешеһенең эшен еңеләйткән ҡоролма эшләү уйын күптәнән йөрөткән. Баҡтиһәң, был уның мал йәнле булыуынан килә. Ең һыҙғанып эшләгән кеүек ысын күңелдән ял да итә белә мерәҫтәр. Ата-бабаларҙың йолаларын бында ҡәҙерләп һаҡлайҙар. Мерәҫ ҡыҙы Заһиҙәне Бүздәк районынан егттең ғаиләһе һората килгән. Был яҡтарҙың матурлығына килгән халыҡ та һоҡлана. Мерәҫ ауыл биләмәһенә Мерәҫ һәм Бәхтигәрәй ауылдары ҡарай. Бөтәһе 952 кеше иҫәпләнә. Биләмәлә башланғыс класстар өсөн мәктәп, 54 балаға иҫәпләнгән балалар баҡсаһы, китапхана, мәҙәниәт йорто, крәҫтиән-фермер хужалыҡтары, шәхси эшҡыуарҙар эшләп килә. Стендап. Мерәҫ халҡының яратҡан урындарының береһе ошо парк. Бында ҡыҙыл китапҡа ингән ҡарағастар үҫә. Ауылдың күрке булған йөҙйәшәр ағастарҙы һаҡлап, киләсәк быуынға еткерер өсөн уның биләмәһе уратып алынған һәм уға “Еңеү паркы” тип исем бирелгән. Халыҡ үҙенсәлекле тәбиғәт мираҫының тарихын да ҡәҙерләп, йәштәргә еткерә килә. Мерәҫ ауылы гөрләтеп донъя көтә. Был хаҡта ауылдың төҙөклөгө, күркәмлеге һәм таҙалығы үҙе үк һөйләп тора. Үҙ хужалығын асҡан эшҡыуарҙар ҙа бихисап. Йыл әйләнәһенә Хафизовтар ғаиләһе ауыл халҡын файҙалы эсемлек менән тәьмин итә. Ауыл алтын өҫтөндә ултырғанға ла, алтын ҡуллы оҫталары, алтынға бәрәбәр кешеләре булғанға ла, “алтын бишек”кә тиңләйҙәр тыуған төйәген улар. Заманында графтар күҙ һалған төбәктең республикала иң яҡшылар исемен алыуҙарына ышаныстары көслө мерәҫтәрҙең.


text:
Чарли Чаплин
Чарли Чаплин (ингл. Charles Spencer «Charlie» Chaplin; 16 апрель, 1889 йыл — 25 декабрь 1977 йыл) — американ һәм инглиз кино актеры, сценарисы, композиторы һәм режиссеры. Күп яҡлы кинематограф оҫтаһы, донъяла киң билдәле берәҙәк Чарли образын тыуҙырыусы киноактер. Чаплин пантомима һәм буффонада алымдарын актив ҡуллана. Иң атаҡлы йыһан кино күренеше төҙөүсе — берәҙәк Чарли[1].
1919 йылда Мэри Пикфорд, Дуглас Фэрбенкс һәм Дэвид Гриффит менән «United Artists» киностудия нигеҙләй.
Биография[үҙгәртергә | вики-тексты үҙгәртергә]
Чарли Чаплин 1889 йылдың 16 апрелендә мюзик-холл артистары ғаиләһендә тыуа. Уның ата-әсәһе — Чарльз Спенсер Чаплин һәм Ханна Чаплин (сәхнәлә Лили Герл) эстрада артистары була. Әсәһе йыр, бейеү менән төрлө театрҙарҙа, билдәле Джильберта һәм Салливена оперетталары композиторҙарының антрепризында (шәхси театрында) сығыш яһай. Атаһы яғымлы баритон тауышы менән Лондон мюзик-холында билдәле кеше була. Ул Нью-Йоркта сығыш яһай, Европа буйлап гостролдәрҙә йөрөй. Чарльз Спенсер Чаплиндың сәхнә карьераһы фажиғәле тамамлана: ул тауышын юғалта; ангажементтан (артистарҙы эшкә саҡырыуҙан) мәхрүм була; эсә башлай һәм 1901 йылдың 9 майында 37 йәшендә Лондон госпиталендә вафат була.
Хана Чаплин ире үлгәс сирләй башлай. 1896 йылда аҡылын юғалта һәм психиатрик клиникаға эләгә. Ағалы-энеле Сид һәм Чарли етемдәр һәм ярлылар мәктәбенә бирелә. Йәшәү өсөн үҙҙәре эшләп табырға мәжбүр булалар.
Чарли 1894 йылда, 5 йәшлек сағында, сәхнәлә әсәһе урынына сығыш яһай. 1898 йылда балалар бейеү группаһында ҡатнаша. Чарли мәктәпкә һирәк йөрөй; гәзит һатыусы, врач ярҙамсыһы булып һәм типографияла эшләй, бәләкәй булғанға оҙаҡ эшләй алмай.
14 йәшлек сағында Чарли театрға даими эшкә алына һәм уға «Шерлок Холмс» пьесаһында йомошсо Билл ролен бирәләр. Чарли ул ваҡытта уҡый-яҙа белмәй, тексты ҡысҡырып уҡырға ҡушырҙар тип хәүефләнә. Ролде ятларға ҡустыһы Синди ярҙам итә. Бер нисә йыл Чарли варьетела уйнай. 16 йәшенән театр дирижёрынан һәм таныштарынан скрипкала уйнау дәрестере ала. 1910 йылдан 1912 йылға тиклем Чарли Карно театры менән АҠШ-та гастрольдәрҙә була. 1912 йылда биш айға Англияға ҡайта, һәм 1912 йылдың 2 октябрь2 октябрендә йәш Чарли Корно төркөмө менән АҠШ-ҡа китә һәм был илдә ҡала. Тамаша ваҡытында Чарлины кинопродюсер Мак Сенат күреп ҡала. Уға уның уйнағаны оҡшай, Уны «Кистоун Филм» (Keystone Film) киностудияһына саҡыра. 1913 йылдың 23 сентябрендә Чарли 150$ эш хаҡы алып, киностудияла эшләй башлай. Баштараҡ Чарли тупаҫ комедияларҙа ҡатнаша. Һуңыраҡ йылылыҡ, лиризм менән тулы берәҙәк роле уның өсөн уңышлы икәнен аңлай. Чарли актёр эше менән генә ҡәнәғәтләнмәй. Үҙенә фильмдар ҡуйырға рөхсәт һорай. Актёр эше уның ижады мөмкинлектәрен сикләй, ул «Кистоун Филм»дан китә. 1914 йылда Чаплин үҙенең беренсе «Ямғырҙа ҡалған» фильмын төшөрә. Фильмда ул актёр, режиссёр һәм сценарист була. Чаплиндың эш хаҡы бик тиҙ үҫә. 1914 йылда "Кистоун"да ул аҙнаһына 150$-ға эшләй, 1915 йылда «Эссеней Филм» (Essanay Film) киностудияһында аҙнаһына 1250$ һәм 10 000$ бонус ала. "Мьючуэл Филм"да (Mutual Film) — 10 000$ аҙнаһына һәм 150 000$ контракт өсөн. 1917 йылда «Фёрст Нэшнл» (First National Pictures) студияһы менән 1 млн долларға контракт төҙөй һәм ул замандың иң ҡыйбат актёры була. 1919 йылда ирекле ижад өсөн үҙенең «Юнайтед Артистс» студияһын аса. Чаплинға билдәлелекте «телһеҙ кино» килтерә. Тауышлы кино 1927 йылда уҡ барлыҡҡа килһә лә, ул иҫке кинотехникаға тағы тиҫтә йыл тоғро ҡала. Чаплиндың тәүге тауышлы киноһы 1940 йылда төшөрөлә. Гитлерға ҡаршы төшөрөлгән кино «Бөйөк диктатор» тип атала.
Артист 1978 йылдың 25 декабендә үҙ йортонда, Швейцарияның Вефе ҡалаһында, вафат була. Уның иҫтәлегенә Женева күле буйында һәйкәл ҡуйыла. 1978 йылдың 1 мартында Чаплиндың мәйетен ҡаҙып алып йолом алыу өсөн урлайҙар[2]. Енәйәтселәрҙе полиция ҡулға ала. Бындай хәл башҡа ҡабатланмаһын тип, актёр 6 фут (1,8 м) бетон аҫтына ерләнә. Чаплин дүрт мәртәбә өйләнә, уның 12 балаһы ҡала. Ҡайһы берҙәре үҙҙәрен актёр һөнәрендә һанап ҡарай, мәҫәлән, Джералдина Чаплин билдәле актёр була.
Ҡыҙыҡлы факттар[үҙгәртергә | вики-тексты үҙгәртергә]
- Чаплин, «Бөйөк диктатор» фильмында үҙе пародиялаған Адольф Гитлерҙан 4 көнгә олораҡ була.
- Чаплиндын күҙҙәре зәңгәр була.
- Чаплин һулаҡай була, хатта скрипкала ла һул ҡулында уйнай.
- Беренсе автомобиле en:Locomobile компанияһы етештергән 4900 $ Locomobile автомобиле була.
- Боксты бөтә спорт төрҙәренән өҫтөн ҡуя.
- Яратҡан бейеүе — танго.
- Чаплин фильдәрендә 10,5$ аҡса эшләй.
- Чаплин, Бөйөк депрессия алдынан эшһеҙлек тураһында мәғлүмәткә нигеҙләнеп, 1928 йылда бөтә акцияларын һата.
- Фильм төшөргән ваҡытта Чаплин бер генә бәхетһеҙ осраҡҡа тап килә. «Тыны сурам» фильмендә аяғын йәрәхәтләй.
- Чаплин бер ваҡыт ялған исем менән, үҙенең образы, Берәҙәккә оҡшаш кешеләр конкурсында ҡатнаша. Ул был конкурста финалға ла үтә алмай[3].
- Чаплиндың яратҡан комигы Бенни Хилл була.
- 20-се йылдарҙа Чаплин персонажы Европала «Шарло» исеме менән билдәле.
- Револяцияға тиклем Рәсәйҙә Чаплин уңышҡа ирешә алмай. Уның тураһында «Проектор» журналы былай тип яҙа: " … Чаплин комик актёрҙарҙан бик алыҫ тора. Ул үҙен мәсхәрә итә торған клоун ғына.   Ул Рәсәйҙә билдәле була алмай: ул тупаҫ, бер ҡатлы, күркәм түгел.  Макс Линдер, Пренс, Паташон, хатта Андре Дид кеүек комиктар беҙгә яҡыныраҡ та аңлайышлы ла[4].
Иҫкәрмәләр[үҙгәртергә | вики-тексты үҙгәртергә]
- ↑ Blanke David The 1910s — illustrated. — Westport, CT: Greenwood Publishing Group, 2002. — P. 226. — ISBN 0313312516.
- ↑ Источники: 25 лет назад скончался Чарли Чаплин, Чарли Чаплин: Большая любовь маленького человека
- ↑ Milton, Joyce. Tramp: The Life of Charlie Chaplin. New York: HarperCollins, 1996. ISBN 0-06-017052-2 (pp. 92-93).
- ↑ О. Б. «Из сказок жизни. Карьера Чарли Чаплина». — «Проектор», 1916, № 10, с. 10.
Әҙәбиәт[үҙгәртергә | вики-тексты үҙгәртергә]
- Стефен Вейсман. Чарли Чаплин: История великого комика немого кино = Chaplin: A Life. — М.: ЭКСМО, 2010. — С. 352. — ISBN 978-5-699-40883-2 (урыҫ.)
- Лита Грей Чаплин. Моя жизнь с Чаплином: Интимные воспоминания = My Life With Chaplin. — М.: «Альпина Нон-фикшн», 2009. — С. 411. — ISBN 978-5-91671-037-3 (урыҫ.)
- Чаплин Ч. С. Моя биография. Пер. с англ. З. Гинзбург. — М.: «Вагриус», 2000. — 520 с. ISBN 5-264-00127-8. (урыҫ.)
- Кукаркин А. В. Чарли Чаплин. 2-е изд., дораб. и доп. — М.: «Искусство», 1988. — 287 с. (урыҫ.)
- Садуль Ж. Чарли Чаплин. Пер. с франц. — М.: «Искусство», 1981. — 209 с. (урыҫ.)
Һылтанмалар[үҙгәртергә | вики-тексты үҙгәртергә]
- О Чарли Чаплине (урыҫ.)
- Чарли Чаплин: русская страница (урыҫ.)
- Биография, фильмография режиссёра — Чарлз Спенсер Чаплин (урыҫ.)
- ru/ «Чарли Чаплин: гражданин Мира» (урыҫ.)
- «Когда я полюбил себя…», речь Чарли Чаплина на своём 70-летии (урыҫ.)
- Чарлз Чаплин (инг.) Internet Movie Database сайтында
- «Чарли Чаплин: гражданин Мира» (урыҫ.)
- Чаплин Ч. С. Моя биография (Перевод с англ. З. Гинзбург) (урыҫ.)
- Памятник Чарли Чаплину в Лондоне (урыҫ.)
- Чарли Чаплин на фотографиях (урыҫ.)
- Алфавит буйынса шәхестәр
- 16 апрель көнө тыуғандар
- 1889 йылда тыуғандар
- Лондонда тыуғандар
- 25 декабрь көнө вафаттар
- 1977 йылда вафаттар
- Швейцарияла вафат булғандар
- Алфавит буйынса актёрҙар
- АҠШ актёрҙары
- XX быуат актёрҙары
- Алфавит буйынса кинорежиссёрҙар
- АҠШ кинорежиссёрҙары
- XX быуат кинорежиссёрҙары
- Алфавит буйынса сценаристар
- АҠШ сценаристары
- XX быуат сценаристары
- Алфавит буйынса кинопродюсерҙар
- АҠШ кинопродюсерҙары
- XX быуат кинопродюсерҙары
- Британия империяһы ордены Рыцарь-Командорҙары
- АҠШ кинематографының актёрҙары
- АҠШ тауышһыҙ киноһы актёрҙары
- Алфавит буйынса музыканттар
- Алфавит буйынса композиторҙар
- АҠШ кинокомпозиторҙары
- XX быуат кинокомпозиторҙары
- АҠШ комиктары
- Тауышһыҙ кино режиссёрҙары
- BAFTA премияһы лауреаттары
- «Оскар» премияһы лауреаттары
- «Оскар» почётлы премияһының лауреаттары
- Репрессияланғандар
- Эразм премияһы лауреаттары
- АҠШ-та репрессияланғандар
- Актёр балалар


text:
Башҡортостанда Рәсәйҙең ауыл хужалығы министры Николай Федоров баҫыу эштәре барышы һәм фермалағы эштәр менән танышасаҡ
ӨФӨ, 2015 йыл, 16 апрель. /«Башинформ» мәғлүмәт агентлығы, Розалиә Вәлиева/.
17 апрелдә Башҡортостанға эш сәфәре менән Рәсәйҙең ауыл хужалығы министры Николай Федоров килә. Сәфәр барышында Ҡырмыҫҡалы районының Бекет ауылындағы «Артемида» тоҡом малы хужалығы» яуаплылығы сикләнгән йәмғиәттең һөтсөлөк-тауар фермаһына, Өфө районының Булгаков ҡасабаһындағы «Цюрупа исемендәге агрофирма» яуаплылығы сикләнгән йәмғиәткә һәм «Алексеевка» совхозы дәүләт унитар ауыл хужалығы предприятиеһына барыу ҡаралған. Унда министр һөт эшкәртеү заводы, ҡатнаш аҙыҡ цехы һәм теплица комплексы эше менән танышасаҡ.
Көндөң икенсе яртыһында төбәктең Ауыл хужалығы министрлығында «Башҡортостан Республикаһында һөт малсылығын үҫтереү тураһында» эш кәңәшмәһе үткәрелә.


text:
Республика балалар фонды йәш таланттарға ярҙам итергә саҡыра
25 февралдә Рәсәй балалар фондының Башҡортостан республикаһы бүлексәһе Заһир Исмәғилев исемендәге Өфө дәүләт сәнғәт академияһының Шаляпин залында “Йәш таланттар” програмаһы менән таныштырыу сараһын һәм Рәсәй балалар фонды менән уның “Беҙ һиңә ышанабыҙ” Башҡортостан республикаһы бүлеге стипендиаттарының шәфҡәтлелек концертын үткәрә.
Акцияның маҡсаты – һәләтле етем балаларға, инвалидтарға, аҙ тәьмин ителгән күп балалы ғаиләләрҙәге һәм тулы булмаған ғаиләләрҙәге балаларға ярҙам итеү. Балалар фонды хеҙмәткәрҙәре теләгән формала Шәфҡәтлелек концертында ҡатнашыуығыҙҙы һорай
— балаларға стипендия түләүгә матди ярҙам;
— “Йәш таланттар” фонды програмаһын ғәмәлгә ашырыуға иғәнә күсереү;
— Балалар фондының 19 стипендиаты араһынан кемде булһа ла патронатҡа алып, адреслы финанс ярҙамы күрһәтеү;
— шәфҡәтлелек концертында үҙ теләгегеҙ менән матди ярҙамығыҙҙы баланың ҡулына тапшырыу.
Шәфҡәтлелек ярҙамын “Рәсәй балалар фонды” бөтә Рәсәй йәмәғәт хәйриә фондының Башҡортостан республика бүлексәһе иҫәбенә күсерергә мөмкин:
Уның реквизиттары:
ИНН 0274020062
КПП 027501001
Р/с 40703810307390000149 в ОАО Социнвестбанк г.Уфа
К/с 30101810900000000739, БИК 048073739
«ЙӘШ ТАЛАНТТАР» програмаһын билдәләргә кәрәк.
Бәйләнеш телефондары: 272-23-68, 272-23-48.


text:
«Урал-батыр» эпосын яҙып алыуҙың 100 йыллығына арналған халыҡ-ара конференция үтәсәк
30 ноябрҙә Өфөлә, БР Дәүләт Йыйылышы-Ҡоролтай Йортонда, «Урал-батыр» эпосын яҙып алыуҙың 100 йыллығына арналған «Урал-батыр» һәм донъя халыҡтарының рухи мираҫы» халыҡ-ара ғилми-ғәмәли конференцияһы үткәреләсәк. Уны ойоштороусылар – Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты, БР Фәндәр академияһы, БР Мәҙәниәт министрлығы, Башҡортостан Республикаһының ЮНЕСКО эштәре буйынса комитеты.
«Урал-батыр» эпосы — финдарҙың «Калевала», германдарҙың «Песнь о Нибелунгах», ҡырғыҙҙарҙың «Манас» кеүек эпик шиғриәт шедеврҙары менән бер рәттә торған, башҡорт халҡының боронғо архаик хикәйәттәренең береһе. «Урал-батыр» мифологияны өйрәнеү буйынса мөһим сығанаҡ булып тора, башҡорт халҡының ғына түгел, бөтә донъя мәҙәниәтенең боронғо тарихына асыҡлыҡ индерә.
«Урал-батыр» эпосын яҙып алыуҙың 100 йыллығына арналған ғилми форумға Өфө, Стәрлетамаҡ, Сибай, Учалы, Ҡазан, Яр Саллы, Төмән, Новосибирск, Горно-Алтайск ҡалаларынан, шулай уҡ Абхазиянан һәм Германиянан ғалимдар йыйыласаҡ.


text:
14 - 17 майҙа Мәскәүҙә «Мәғлүмәт коммуникациялары көндәре-2012» үтәсәк
Мәғлүмәт-коммуникация технологиялары баҙарында ҡатнашыусылар Мәскәүҙә 14-17 майҙа үтәсәк «Мәғлүмәт коммуникациялары көндәре-2012» бөтә Рәсәй форумында осрашасаҡ. Сара сиктәрендә Рәсәй Элемтә һәм киң коммуникациялар министрлығы коллегияһының киңәйтелгән ултырышы, «Связь-Экспокомм-2012» 24-се халыҡ-ара телекоммуникация ҡорамалдары, идара итеү системалары, элемтә технологиялары һәм хеҙмәттәре күргәҙмәһе, «Коммуникациялар донъяһында мәғлүмәт технологиялары» V Бөтә Рәсәй йәштәр форумы ойоштороласаҡ, тип хәбәр ителә РФ Элемтә һәм киң коммуникациялар министрлығының сайтында.
Эш программаһы саралары тематик йүнәлештәр буйынса берләштерелгән. Беренсе көн мәғлүмәт технологияларына арналасаҡ. Артабан Дәүләт идара итеү көнө, Киң коммуникациялар көнө һәм Телекоммуникациялар көнө килә.
Форум эшендә РФ Дәүләт Думаһы депутаттары, профилле министрлыҡ, ведомстволар, предприятиелар, хоҡуҡ һаҡлау органдары, белем биреү һәм ғилми учреждениелар, йәмәғәт ойошмалары, киң мәғлүмәт саралары вәкилдәре ҡатнашасаҡ.


text:
Республикала көнбағыш йыйыу тамамлана
Башҡортостанда көнбағыш йыйыу тамамлана. БР Ауыл хужалығы министрлығының матбуғат хеҙмәтенән хәбәр итеүҙәренсә, был культура төбәктә 142,4 мең гектар майҙанда йыйып алынған, планға ҡарата был 86 процентҡа тиң.
Көнбағыш йыйыу эштәре 37 райондың һигеҙендә тамамланған. Уртаса уңыш Башҡортостанда гектарынан 8,2 центнер тәшкил итә. Ә бына Бүздәк, Дәүләкән, Иглин, Ҡырмыҫҡалы, Мәләүез, Нуриман, Стәрлетамаҡ, Туймазы, Өфө һәм Саҡмағош райондары хужалыҡтары гектарынан 10 центнерҙан ашыу көнбағыш һуғып ала.
Бөгөнгө көнгә республикала 116 мең тоннанан ашыу көнбағыш һуғып алынған. БР Ауыл хужалығы министрлығының матбуғат хеҙмәтенән хәбәр итеүҙәренсә, Мәләүез һәм Стәрлетамаҡ райондары хужалыҡтары – 11-шәр мең тонна, Дәүләкән һәм Көйөргәҙе райондары эшсәндәре 8 һәм 8,6 мең тонна көнбағыш йыйып алған.


text:
Фото:
Урман ауылы халҡы яңы өйҙәргә 1 августа күсә башлаясаҡ
Фото:
Бер юлы бер нисә төҙөлөш компанияһы Иглинда хәрби келәттә боеприпастар шартлау һөҙөмтәһендә йортонан яҙған Урман ауылы халҡы өсөн 13 коттедж һәм 24 фатирлы өс йорт төҙөү менән шөғөлләнә. Хәтерегеҙгә төшөрәбеҙ, Урман ауылы янындағы хәрби арсеналда килеп тыуған ғәҙәттән тыш хәлдәр арҡаһында 116 кеше торлаҡһыҙ ҡалды.
30 майҙа эшселәр йорттар төҙөүгә бүленгән майҙанды үҙләштерә башланы, ә бөгөн бында ҡыйығы ябылған кирбес йорттар ҡалҡҡан. Йорт күтәреү менән бер рәттән биҙәкләү һәм инженерлыҡ селтәрҙәрен һуҙыу кеүек эштәр ҙә алып барыла.
21 июндә Иглиндағы төҙөлөш эштәре барышын Башҡортостан Президенты Рөстәм Хәмитов тикшерҙе. Ул Урман ауылының шәхси секторында йәшәгән һәм хәрби келәттәге шартлау һөҙөмтәһендә йортһоҙ ҡалған кешеләр күсереләсәк 13 коттедждың береһен ҡараны. Уңайлы торлаҡ менән бергә халыҡ 12 сутый ерле лә буласаҡ һәм унда баҡса үҫтерә аласаҡ. Республика башлығын яңы йорттарға инженерлыҡ коммуникацияларын һуҙыу һәм уларҙың төҙөлөш эштәре сметаһына индерелгәнме-юҡмы икәнлеге ҡыҙыҡһындырҙы.
Уға яңы биҫтәне эсәр һыу менән тәьмин итеү өсөн дүрт скважина бырауланыуы һәм унда һыу йыйыу ҡулайламаларын монтажлау эштәрен башлауҙары хаҡында һөйләнеләр. Инженерлыҡ селтәрҙәрен һуҙыуға бәйле бөтөн эштәр ҙә төҙөлөш эштәре сметаһына индерелгән. Төҙөүселәр биҙәкләү эштәрен 10 июлгә тамамларға вәғәҙә бирҙе. Асҡыстар тапшырыу һәм яңы йорттарға күсеү тантанаһы 1 авгусҡа планлаштырылған.


text:
Белорет районының агросәнәғәт комплексы яңы кадрҙар менән тулылана
Көн элгәре Белорет районы хакимиәтендә аграр белем алып ауылға ҡайтҡан йәштәргә дәүләт ярҙамы күрһәтеүгә сертификаттар һәм дипломдар тапшырыу тантанаһы үтте.
Быйыл 17 студент Башҡорт дәүләт аграр университетын бюджет нигеҙендә тамамлаған, шул иҫәптән маҡсатлы йүнәлеш менән ете кеше. Ауылда эшләүҙең бар ыңғай һәм кире яҡтарын яҡшы белһәләр ҙә, һөнәрҙе йәштәр биш йыл элек үҙҙәре һайлаған. Улар өсөн өҙлөкһөҙ семинарҙар, лекциялар, сессия һәм диплом эштәре артта ҡалған. Хәҙер улар ветеринария, иҡтисад, агрономия, малсылыҡ өлкәһе белгестәре.
Дипломдарҙы район башлығы урынбаҫары Ирина Ручкина тапшырҙы. Уның әйтеүенсә, агрономия, зоотехния, ветеринария, ауыл хужалығы производствоһы механизацияһы белгеслектәре буйынса уҡыу йортон тамамлап, ошо уҡ йылда аграр ойошмаларға эшкә алынған сығарылыш студенттары Башҡортостан Республикаһы аграр комплексының кадрҙар потенциалына дәүләт ярҙамы күрһәтеү программаһы буйынса бюджеттан ай һайын бирелеүсе ете мең һум күләмендәге түләүҙәргә һәм бер тапҡыр бирелеүсе 100 мең һум күләмендәге пособиеға өмөтләнә ала.
Аграр университетты тамамлаусыларға эшһеҙлек янамай. Барыһы ла тиерлек эш урынын һайлап өлгөргән. Күптәре эшкә тыуған хужалыҡтарына ҡайтасаҡ.


text:
Фото:
Башҡортостанда «Саскавий» матурлыҡ конкурсы үтте
Фото:
Мишкә ауылында 16-28 йәштәрҙәге мари ҡыҙҙары араһында «Саскавий» («Сәскә») матурлыҡ конкурсы үтте. Бындай бәйге Мишкә районында тәүгә үткәрелде. Халыҡ йолаларын тергеҙеү, һаҡлау һәм үҫтереү сараның төп маҡсаты булып торҙо.
Гүзәллек бәйгеһендә 15 ҡыҙ ҡатнашты, тип хәбәр иттеләр район хакимиәтенең мәғлүмәт-аналитика бүлегенән. Улар араһында мәктәп уҡыусылары, студенттар, педагогтар ҙа булды. Конкурста ҡатнашыусылар төрлө һынауҙар аша үтте: йыр, таҡмаҡ, халыҡ бейеүҙәрен башҡарҙы, шиғыр уҡыны, үҙҙәренең тыуған яғы, халҡы, мәҙәниәте һәм йолалары тураһында һөйләне, милли костюмдар тәҡдим итте.
Һөҙөмтәлә еңеүсе тип Кристина Сайпушева табылды. Элеонора Салмиярова — беренсе, Наталья Мишингина — икенсе, Татьяна Русаева өсөнсө булды.
Еңеүселәр һәм барлыҡ ҡатнашыусылар иҫтәлекле приздар менән бүләкләнде.


text:
Төбәктә Урал аръяғы һәм төньяҡ-көнсығыштағы бәләкәй предприятиелар дәүләт займын ала аласаҡ Фото: Андрей Старостин
Төбәктә Урал аръяғы һәм төньяҡ-көнсығыштағы бәләкәй предприятиелар дәүләт займын ала аласаҡ
Төбәктә Урал аръяғы һәм төньяҡ-көнсығыштағы бәләкәй предприятиелар дәүләт займын ала аласаҡ Фото: Андрей Старостин
ӨФӨ, 2015 йыл, 23 декабрь. /«Башинформ» мәғлүмәт агентлығы, Ольга Мортазина/.
25 декабрҙә Башҡортостанда Бәләкәй эшҡыуарлыҡты үҫтереү һәм уға ярҙам күрһәтеү фонды займ биреүгә ғаризалар ҡабул итә башлай. Тәүгеләрҙән булып дәүләт ярҙамын республиканың Урал аръяғы һәм төньяҡ-көнсығыш төбәктәре предприятиелары алыуы ихтимал. Улар — Әбйәлил, Асҡын, Баймаҡ, Балаҡатай, Бөрйән, Дыуан, Ейәнсура, Йылайыр, Ҡариҙел, Ҡыйғы, Мәсетле, Нуриман, Салауат, Учалы, Хәйбулла райондары һәм Сибай ҡалаһы.
Башҡортостандың Эшҡыуарлыҡ һәм туризм буйынса дәүләт комитетында хәбәр итеүҙәренсә, конкурс шарттары буйынса, 100 меңдән алып 0,5 миллион һумға тиклем күләмендәге льготалы кредиттар иҡтисади яҡтан тотороҡло предприятиеларға бирелә.
Фонд 2015 йылдың яҙында ойошторолған һәм дәүләт-шәхси партнерлыҡ нигеҙендә булдырылған.


text:
Благовещенск ҡалаһындағы тергеҙелгән ғибәҙәтханаға – 20 йыл
Башҡортостандың Благовещенск ҡалаһындағы ғибәҙәтхана тергеҙелеүенә 20 йыл тулыуын билдәләй. Потеха йылғаһы буйында (хәҙерге Благовещен районы территорияһында) урынлашҡан баҡыр иретеү заводы янында төҙөлгән сиркәү 1783 йылда изгеләштерелә. Православие динен тотоусыларҙың Благовещение байрамында ғибәҙәт ҡылыу тантанаһына сиркәүҙә халыҡ күп йыйылды.
Бында айырыуса Пасхаға ныҡлы әҙерлек алып барыла, байрам саралары тергеҙелгән ғибәҙәтхананың юбилейына арналасаҡ.
Сиркәү ҡарамағында йәкшәмбе мәктәбе эшләй, унда төрлө йәштәге 20 бала белем ала. Әлеге ваҡытта бында «Иң йәшерен теләктәр Пасхала тормошҡа аша» тип аталған театрлаштырылған тамаша әҙерләйҙәр.


text:
Башҡортостанға Ҡырым Республикаһынан балалар делегацияһы килә
Башҡортостанға Ҡырым Республикаһынан, «Шатлыҡ» балалар бейеү коллективы ҡатнашыусыларынан торған, делегация килә.
Ижади коллективтың төп маҡсаты – Күгәрсен районында «Байыҡ» телевизион бейеү конкурсында ҡатнашыу. Гала-концертта конкурстың иң яҡшы бейеүселәре, Рәсәйҙән һәм БДБ илдәренән халыҡ бейеүҙәрен һөйөүселәр сығыш яһаясаҡ.
Ҡырым ҡунаҡтары өсөн бай эстәлекле мәҙәни, танып белеү программаһы әҙерләнгән, тип хәбәр иттеләр БР Халыҡтар дуҫлығы йортонан. Аҙна дауамында улар баш ҡаланың иҫтәлекле урындарында: Башҡортостан Республикаһының Милли музейында, Салауат ҡалаһында «Юрматы» музей комплексында, «Сәйетбаба» башҡорт тарихи-мәҙәни үҙәктә, Ғафури районының Сәйетбаба ауылында крайҙы өйрәнеү музейында һәм Жәлил Кейекбаевтың йорт-музейында, Стәрлетамаҡ күп профилле һөнәри колледжында буласаҡ.


text:
Николай Федоров: «Башҡортостанда дөрөҫ аграр сәйәсәт алып барыла»Фото: Андрей Старостин
Николай Федоров: «Башҡортостанда дөрөҫ аграр сәйәсәт алып барыла»
Николай Федоров: «Башҡортостанда дөрөҫ аграр сәйәсәт алып барыла»Фото: Андрей Старостин
— Башҡортостан ниндәй хәлдә лә ауылға ярҙам итер өсөн көс табасаҡ, — тине республика Президенты Рөстәм Хәмитов РФ ауыл хужалығы министры Николай Федоровҡа 29 октябрҙә Өфөлә үткән 2013-2020 йылдарға Ауыл хужалығын үҫтереү дәүләт программаһын тормошҡа ашырыу сиктәрендә ауыл хужалығы тауарҙары етештереүселәргә дәүләт ярҙамы күрһәтеү мәсьәләләре буйынса республика кәңәшмәһендә. – Беҙҙең халыҡ эшһөйәр, һәләтле. Нисек кенә ауыр булмаһын, тырышасаҡбыҙ, эшләйәсәкбеҙ.
Рөстәм Хәмитов һүҙҙәренсә, Башҡортостан һөт, бал һәм ҡымыҙ етештереү буйынса илдә беренсе урында килә. Шулай уҡ малсылыҡ буйынса ла республикабыҙ тәүге ун төбәк иҫәбенә инә.
— Агросәнәғәт комплексы бөгөн инновацион үҫеш юлына аяҡ баҫа, — тип билдәләне республика Президенты. – Рәсәйҙең Бөтә донъя сауҙа ойошмаһына инеүе ҙур әһәмиәткә эйә. Яңы шарттар барлыҡҡа килеү айҡанлы ауыл хужалығында булған мөмкинлектәрҙе һәм хәүефтәрҙе асыҡланыҡ, башҡа илдәр менән етди конкуренция алып барырға тура киләсәген яҡшы аңлайбыҙ.
РФ ауыл хужалығы министры билдәләүенсә, Башҡортостанда дөрөҫ аграр сәйәсәт алып барыла.
— Республиканың дүрт районын ҡарап сыҡтым һәм аграр секторҙың дөрөҫ йүнәлештә үҫешеүенә инандым, — тине Николай Федоров. – Төбәк башлығы өҫтөнлөклө йүнәлештәрҙе дөрөҫ билдәләй икән, беҙ һәр саҡ ярҙам итергә әҙер.
Шулай уҡ министр һүҙҙәренсә, ауыл ерендә эшләгән йәш белгестәрҙе йыл аҙағынаса торлаҡ менән тәьмин итеүгә Башҡортостан өҫтәмә рәүештә 55 милион һум аҡса аласаҡ.
— Республика был средстволарҙы үҙләштереп өлгөрһә, өҫтәмә средстволар хаҡында уйлаясаҡбыҙ, — тип билдәләне Николай Федоров.
Кәңәшмәлә Башҡортостандың ауыл хужалығы министры Николай Коваленко сарала ҡатнашыусыларҙы республиканың аграр секторында булған төп күрһәткестәр менән таныштырҙы.


text:
Өфөлә республика француз йыры конкурсы үтәсәк
1 февралдә Өфө урта махсус музыка колледжының концерт залында VIII Республика француз йыры конкурсы үтә.
Бәйгелә француз телен өйрәнгән 5-25 йәштәрҙәге мәктәп уҡыусылары һәм студенттар ҡатнаша ала. Сара республиканың Әхмәтзәки Вәлиди исемендәге Милли китапханаһы һәм БР Француз теле уҡытыусылары ассоциацияһы менән ойошторола.
— Еңеүселәр Екатеринбургҡа конкурстың төбәк этабына барасаҡ. Сараны Франция Илселеге үткәрә, — тип хәбәр итте БР Милли китапханаһы хеҙмәткәре Индира Хәйретдинова.


text:
Синоптиктар төбәктә көндәрҙең эҫе тороуына бәйле янғын хәүефе тураһында иҫкәртә Фото: Олег Яровиков
Синоптиктар төбәктә көндәрҙең эҫе тороуына бәйле янғын хәүефе тураһында иҫкәртә
Синоптиктар төбәктә көндәрҙең эҫе тороуына бәйле янғын хәүефе тураһында иҫкәртә Фото: Олег Яровиков
ӨФӨ, 2016 йыл, 25 май. /«Башинформ» мәғлүмәт агентлығы, Гөлфиә Акулова/.
Был аҙнала Башҡортостанда көндәрҙең эҫе тороуына бәйле синоптиктар янғын хәүефенең юғары булыуы тураһында иҫкәртә.
«Көн 25-31 градусҡа тиклем йылына, яуым-төшөм көтөлмәй. Ошондай һауа торошо урмандарҙа янғын сығыу хәүефен арттыра, күпселек райондарҙа янғын хәүефе айырыуса юғары буласаҡ», — тип хәбәр иттеләр республиканың гидрометеорология һәм тирә-яҡ мөхит мониторингы идаралығында.
Белгестәр фаразлауынса, ял көндәрендә үк республиканың төньяғында һауа температураһы түбәнәйә башлай. Төньяҡ райондарҙа йәшенле ҡойма ямғыр, боҙ-борсаҡ яуыуы, елдең көсәйеүе көтөлә.


text:
Мәктәпте тамамлаусылар «Уҡыуҙа өлгәшкән айырым уңыштары өсөн» миҙалын 1 октябргә тиклем аласаҡ
Йомғаҡлау дәүләт аттестацияһын уңышлы тапшырған һәм бөтә предметтар буйынса бишлегә уҡыған дөйөм белем биреү мәктәптәренең сығарылыш уҡыусыларына яңынан «Уҡыуҙа өлгәшкән айырым уңыштары өсөн» миҙалы тапшырыла башлаясаҡ. «Рәсәй Федерацияһында белем биреү тураһында»ғы Федераль закондың 28-се һәм 34-се статьяларына үҙгәрештәр индереү хаҡында»ғы тейешле законға Рәсәй Президенты Владимир Путин кисә, 27 майҙа, ҡул ҡуйҙы. Закондар сығарыу инициативаһы Дәүләт Думаһы һәм Федерация Советы тарафынан 2014 йылдың 21 майында ҡабул ителде.
Миҙал сығарылыш уҡыусыларына уҡыу, физкультура, спорт, йәмәғәт, ғилми, ғилми-техник, ижади, эксперименталь һәм инновацион эшмәкәрлегендә уңыштары өсөн дәртләндереү сараһы булып торасаҡ.
Документҡа ярашлы, мәктәпте яңы тамамлаясаҡ уҡыусылар ҙа шулай уҡ наградаға дәғүә итә ала. «Уҡыуҙа өлгәшкән айырым уңыштары өсөн» миҙалын улар 2014 йылдың 1 октябренә тиклем аласаҡ.
Миҙалдың өлгөһөн һәм тасуирламаһын мәғариф өлкәһендә дәүләт сәйәсәтен ҡороу һәм норматив-хоҡуҡи көйләү буйынса функцияларҙы ғәмәлгә индереүсе федераль башҡарма власть органы билдәләй.


text:
Республика Президенты: «Бизнесмендарҙы экологик эшҡыуарлыҡҡа әүҙемерәк йәлеп итеү зарур»
Башҡортостан Президенты Рөстәм Хәмитов БР Дәүләт Йыйылышы – Ҡоролтайға үҙенең йыллыҡ Мөрәжәғәтнамәһендә билдәләүенсә, республикала ҡаты көнкүреш ҡалдыҡтары менән идара итеү мәсьәләһе йылдан йыл киҫкенләшә.
– Ҡаты көнкүреш ҡалдыҡтарын эшкәртеү буйынса һөҙөмтәле система беҙҙә юҡ кимәлдә. Бөгөн улар тулыһынса тиерлек полигондарға һәм сүплектәргә сығарып түгелә. Барлыҡ цивилизациялы илдәр күптән инде ҡалдыҡтарҙы күмеүҙән уларҙы эшкәртеүгә һәм сеймал булараҡ ҡулланыуға күскән. Республикала ҡалдыҡтарҙың ни бары 15 проценты артабан эшкәртеүгә йүнәлтелә, — тине Рөстәм Хәмитов.
Башҡортостан Президенты билдәләүенсә, көнкүреш ҡалдыҡтарын эшкәртеү өлкәһендә бизнесты үҫтереү зарур.
– Бизнесмендарҙы экологик эшҡыуарлыҡҡа әүҙемерәк йәлеп итергә кәрәк. Былтыр 2020 йылға тиклем иҫәпләнгән ҡаты көнкүреш ҡалдыҡтары менән идара итеү системаһын камиллаштырыу буйынса республика программаһы ҡабул ителде. Уны финанслау күләме 7,5 миллиард һум тәшкил итте. Программа 2015 йылға бөтә республика территорияһын генераль таҙартыу схемаһын әҙерләүҙе күҙ уңында тота. Был эш район һәм ҡала схемаларына таянып башҡарылырға тейеш. Алдағы йылда бындай документтарҙы барлыҡ муниципалитеттар әҙерләргә тейеш. Был программа сиктәрендә Стәрлетамаҡ һәм уға яҡын урынлашҡан райондар нигеҙендә ҡаты көнкүреш ҡалдыҡтары менән идара итеү буйнса пилот проекты әҙерләнгән. Проект тормошҡа ашырылғандан һуң, уны бөтә республикаға таратыу мөһим, — тип һыҙыҡ өҫтөнә алды Рөстәм Хәмитов.
Шулай уҡ Башҡортостан Президенты экологик партиялар һәм ойошмаларҙың йәмәғәт хәрәкәттәренә ярҙам итеү, улар менән тығыҙ бәйләнеш булдырыу, бындай йәмәғәт хәрәкәттәрен экологик именлек тәьмин итеү буйынса сараларға йәлеп итеү кәрәклеге хаҡында әйтте.


text:
«Алтын тараҡ-2010» конкурсы башланды
Өфөнөң Ҡала мәҙәниәт һарайында «Алтын тараҡ-2010» парикмахерҙар һәм декоратив оҫталыҡ конкурсы асылды. Уны Башҡортостан Республикаһының Эшҡыуарлыҡ һәм сауҙа буйынса дәүләт комитеты ярҙамында Өфө хакимиәте ойошторҙо. Конкурс биш йүнәлеште индерә, уларҙа ҡала бөҙрәханалары, тырнаҡ сервисы оҫталары, парикмахерҙар, визажистар һәм косметологтар араһында иң яҡшылар билдәләнәсәк.
— Башҡортостан Рәсәйҙә көнкүреш хеҙмәтләндереүен үҫтереү буйынса алдынғы урындарҙың береһен биләй, – тине был сараны асыу тантанаһында БР Эшҡыуарлыҡ һәм сауҙа буйынса дәүләт комитеты рәйесе Ринат Зәйнуллин. – Унынсы тапҡырына үткәрелгән был бәйге тармаҡтың һуңғы ҡаҙаныштарын күрһәтеп кенә ҡалмай, шулай уҡ яңы таланттарҙы асырға ярҙам итә, профессиональ оҫталыҡты камиллаштырыуға булышлыҡ итә.
Асыу тантанаһында Өфө ҡалаһы ҡала округы хакимиәте башлығы урынбаҫары Марат Ғәлиуллин, БР Сауҙа-сәнәғәт палатаһы вәкилдәре ҡатнашты.
Һуңғы ун йылда конкурс һәм күргәҙмә иң абруйлы һәм сағыу ваҡиғаларҙың береһенә әүерелде, ул хеҙмәтләндереү өлкәһе белгестәре һәм ябай ҡулланыусы даирәләрендә популярлыҡ яулай бара. «Алтын тараҡ» — матурлыҡ индустрияһы белгестәренең профессиональ аралашыуы һәм тәжрибә уртаҡлашыу майҙансығы ул.
Өс көнгә Өфөнөң Ҡала мәҙәниәт һарайы матурлыҡ индустрияһы подиумына әйләнәсәк. Сәхнәлә конкурс эштәре дефилеһы, презентациялар һәм мастер-кластар, шулай уҡ “матур” бизнес кешеләре менән интервьюлар – быларҙың барыһын да күргәҙмә һәм конкурс эштәре барышында күҙәтергә мөмкин буласаҡ.
Конкурс 4 июндә 17 сәғәттә Ҡала мәҙәниәт һарайында гала-концерт менән тамамланасаҡ.


text:
Башҡортостан Хөкүмәте бер төркөм районда сабыйҙар үлеменең ҡапыл артыу сәбәптәрен асыҡлаясаҡ
Шаршамбы Өфөлә үткән, Башҡортостан Хөкүмәте ултырышында ҡатнашыусылар бер нисә муниципаль районда сабыйҙар үлеменең юғары күрһәткестәрен анализларға булды.
— Һуңғы йылдар дауамында беҙҙең республика сабыйҙар үлеме кимәленең тотороҡло кәмеү төбәктәре иҫәбенә ҡарай. Әммә беҙҙең ҡайһы бер территорияларҙа күрһәткестәр йылдан-йыл юғары булып ҡала. Унан да бигерәк, ҡапыл насарая, — тине Башҡортостан Президенты Рөстәм Хәмитов. — Бына шулай, Салауат һәм Нуриман райондарында һуңғы биш йылда был һандар өс тапҡырға артҡан, ә Ҡыйғыла – ике тапҡырға.
БР Һаулыҡ һаҡлау министрлығының мәғлүмәттәре буйынса, Салауат районында 2013 йылда сабыйҙар үлеменең кимәле 18,7 промилле (иҫән тыуған 1000 балаға 18,7 сабый) тәшкил итте, Нуриманда – 17,2, Ҡыйғыла – 18,3.
— Сабыйҙар үлеменең кимәле 17-18 промилле тәшкил итеүе оят. Беҙҙең заманда улай булырға тейеш түгел, — тине Рөстәм Хәмитов.
Дөйөм алғанда республика буйынса был күрһәткес 7,6 промилле тәшкил итә, ул уртаса Рәсәй (8,4) һәм Волга буйы федераль округы (8,2) буйынса ҡарағанда байтаҡҡа кәмерәк. 2014 йылға маҡсатлы күрһәткес – 7,4 промилле.
Республиканың һаулыҡ һаҡлау министры Георгий Шебаев әйтеүенсә, сабыйҙар үлеменең кимәлен һаулыҡ һаҡлауҙың торошо ғына түгел, ә ғөмүмән йәмғиәттең хәле билдәләй.
Төп негатив факторҙар араһынан Һаулыҡ һаҡлау министрлығы башлығы тотош бөр нисә профиль буйынса табиптарҙың етмәүен атаны. Шулай итеп, акушер-гинекологтар менән комплектлаштырыу 60 процент тәшкил итә, неанатологтар менән – 50 процент, педиатрҙар менән – 63 процент, реаниматолог-анестезиологтар менән – 47.
Георгий Шебаев медицина вуздарына абитуриенттарҙы маҡсатлы юллау буйынса килешеүҙәргә быйылдан алып индереләсәк бер нисә төҙәтмә тураһында хәбәр итте:
— Быйылдан алып маҡсатлы килешеүҙәр, әгәр килешеүҙең ҡатнашыусыһы үҙ бурыстарын үтәмәгән саҡта, штраф санкциялары менән бәйле булған аныҡ белгестәр һәм аныҡ саралар яҙыу мөмкинлеген аңлата.
Бынан тыш, Хөкүмәт ултырышында, яңы тыуған балалар өсөн мобиль реанимация комплекстары менән тәьмин ителгән, «ашығыс ярҙам» автомобилдәренең иҫәбен арттырырға ҡарар ителде. Ҡорамалдар һаулыҡ һаҡлауҙы модернизациялау программаһы сиктәрендә һатып алына. Автомобилдәрҙе һатып алыу мәсьәләһен генә хәл итергә ҡала. «Беҙҙән артыҡ ҙур һалыуҙар талап итмәгән мәсьәләне хәл итергә була», — тине Рөстәм Хәмитов.


text:
Фото:
Краснокама районының «Кама» лагерында ҡышҡы каникулдар осоронда 66 бала ял иткән
Фото:
Көн элгәре Краснокама районының Редькин ауылында урынлашҡан «Кама» балалар сәләмәтләндереү лагерында «Сәләмәт бул!» тип аталған ҡышҡы смена тамамланды. Балалар өсөн төрлө түңәрәктәр, саф һауала уйындар, спорт ярыштары, тематик дискотекалар һәм конкурстар ойошторолдо.
2 ғинуарҙан алып бында 66 бала ял иткән, уларҙың 29-ы – етем һәм ата-әсә ҡарауынан мәхрүм ҡалған балалар. Лагерға путевкалар республика бюджетынан финансланған.
«Кама» балалар сәләмәтләндереү лагеры ҡасаныр мәктәп урынлашҡан бинаны реконсрукциялағандан һуң, 2012 йылдың йәйге сәләмәтләндереү миҙгеле башланыуға асылған. Дүрт йәйге смена эсендә бында 264 ҡыҙ һәм малай, шул иҫәптән 80 етем бала ял итеп, һаулығын нығытҡан. Лагерҙа йәмғеһе 10 педагог эшләй, тип хәбәр иттеләр район хакимиәтенең мәғлүмәт-аналитика бүлегенән.


text:
Өфөлө Лимма Сержанина Башҡортостандың иң яҡшы уҡытыусыһы тип танылды
Өфөнөң 107-се мәктәбенән башланғыс кластар уҡытыусыһы «Башҡортостандың йыл уҡытыусыһы-2012» конкурсында абсолют еңеүсе тип танылды. Республика уҡытыусыларының төп һөнәри бәйгеһе һөҙөмтәләре бөгөн тантаналы сарала әйтеп ишеттерелде.
Сәхнәгә «Иң яҡшы инновацион дәрес», «Уҡытыусылар нәҫелен дауам итеү һәм иң яҡшы һөнәри сифаттарҙы үҫтереү», «Методик оҫталыҡтың «юғары кимәле», «Интернет-форумда иң әүҙем ҡатнашыусы», «Һөнәргә тоғролоҡ өсөн», «Халыҡ традицияларын һаҡлаған һәм милли мәҙәниәтте үҫтергән өсөн», «Һәләтле балалар менән эшләүҙә юғары ҡаҙаныштар өсөн», «Илһам һәм педагогик оҫталыҡ» номинацияларында еңеүселәр саҡырылды.
Өфөнөң 59-сы мәктәбе уҡытыусыһы Әлфирә Бабикова иң яҡшы рус теле һәм әҙәбиәте уҡытыусыһы булды. Ә иң яҡшы татар теле һәм әҙәбиәте уҡытыусыһы тип Яңауыл районынан Айгөл Мәрҙәнова табылды.
Еңеүселәрҙе мәғариф министры Әлфис Ғаязов, БР Дәүләт Йыйылышы – Ҡоролтай рәйесе урынбаҫары Лилиә Ғүмәрова, Дәүләт Йыйылышының Мәғариф, фән, мәҙәниәт, спорт һәм йәштәр эштәре буйынса комитеты рәйесе урынбаҫары Эльвира Юнысова, республиканың юғары уҡыу йорттары ректорҙары һәм проректорҙары ҡотланы.
Башҡортостан Хөкүмәте исеменән уҡытыусыларҙы Премьер-министр урынбаҫары Салауат Сәғитов сәләмләне. Статистикаға ярашлы, «республикала миллиондан ашыу кеше мәғариф өлкәһендә мәшғүл. Белем биреү төбәктә лайыҡлы кимәлдә булһын өсөн был системала күп эштәр башҡарыла. Республика Хөкүмәте лә был йәһәттән күп нәмә эшләй. Былтыр уҡытыусыларҙың эш хаҡын арттырырға тырыштыҡ. Башҡортостан Президенты, Рәсәй Федерацияһы Президенты ҡушыуы буйынса уҡытыусыларҙың уртаса хеҙмәт хаҡын иҡтисади өлкәләге уртаса күрһәткестәргә еткерергә тырышабыҙ», — тип хәбәр итте вице-премьер. Салауат Сәғитов конкурста еңеүсенең исемен әйтте:
— Ул Өфө ҡалаһы Совет районындағы 107-се лицейҙың башланғыс кластар уҡытыусыһы Лимма Баязит ҡыҙы Сержанина!
— Барлыҡ ҡатнашыусыларҙы ла байрам менән ҡотлайым, — тине бәйгелә еңеүсе, сараны ойоштороусыларға, үҙенең уҡытыусыларына, хеҙмәттәштәренә, ярҙамсыларына, әсәһенә һәм улына рәхмәт әйтеп. – Хәрби хеҙмәткәрҙәр «Ватанға хеҙмәт итәм» тиһә, мин: «Балаларға хеҙмәт итәм!» тип әйтәм, — тип тамамланы һүҙен Лимма Сержанина.


text:
Инкубатор:Баш бит
Викимедиа Инкубаторына рәхим итегеҙ!
Был Инкубатор Викимедиа, бында Википедия, Викидәреслек, Викияңылыҡтар, Өҙөмтә, Викиһүҙлек һәм Викигид проекттарының яңы тел версияларын яһарға һәм мөмкинлектәрен тикшерергә була. Әгәр һынау версияның эшләү һәләте асыҡланһа, Викимедиа Фонды ярҙам итәсәк.
Инкубаторҙарҙың әлегә үҙенең айырым вики-сайты юҡ. Улар менән Викимедианың башҡа википроекты һымаҡ файҙаланырға мөмкин.
Викиверситеттың яңы тел версиялары Бета-Викиверситетта ҡабул ителә, ә Викитека версияһы — иҫке Викитекала.
Бында яңы проект башларға ярамай, әммә асыҡ проекттарҙың яңы тел версияһын төҙөргә була (беренсе абзац исемлеген ҡара).
Инкубаторлаусы вики
Бында иң әүҙем викилар күрһәтелгән:
Туғандаш проекттар
Викимедиа Фонды ирекле эстәлекле күп телле һәм башҡа төрлө проекттарҙың эшен тәьмин итә:


text:
«Китап» нәшриәте башҡорт телендә мәктәп календарын сығарҙы
«Китап» нәшриәтендә 2015 йылға мәктәп календары донъя күрҙе. Унда уҡыусыларҙың тормошо тураһында мәҡәләләр, танып-белеү һәм мауыҡтырғыс мәғлүмәттәр, уҡыусыларҙың аң даирәһен киңәйтеүсе тестар, тиҙәйткестәр, йомғаҡтар, башватҡыстар бирелгән. Бөтә материалдар ҙа сағыу һүрәттәр менән биҙәлгән.
Баҫмала һөнәри байрамдарға һәм юбилей даталарына, Башҡортостандың хөрмәткә лайыҡ кешеләренең тормошона һәм эшмәкәрлегенә айырыуса иғтибар бүленгән. Ҡыҙыҡлы юморескалар, бәләкәй хикәйәләр һәм лирик шиғырҙар, файҙалы кәңәштәр, «Халыҡ табибы», «Йәш таланттар» рубрикалары уҡытыусыларға класс сәғәттәрен һәм кластан тыш сараларҙы ҡыҙыҡлыраҡ һәм һөҙөмтәлерәк ойошторорға ярҙам итәсәк.


text:
Сентябрҙә Башҡортостанда Йәш журналистар фестивале үтәсәк
16-17 сентябрҙә Өфөлә VIII Республика йәш журналистар фестивале үтәсәк. Әлеге ваҡытта Башҡортостан Журналистар союзы сара программаһын әҙерләй һәм уны үткәреү урынын билдәләй.
— Беҙ профессиональ слет үткәреү буйынса һәр кемдең дә фекерен ишетергә әҙер, — тип хәбәр иттеләр Журналистар союзында. – Фестивалдә 35 йәшкә тиклем һәр журналист ҡатнаша ала, ләкин бер редакциянан икенән артыҡ ҡатнашыусы булырға тейеш түгел.
Тәҡдимдәр journalist-rb@yandex.ru электрон почтаһына 20 авгусҡа тиклем ҡабул ителә.


text:
Башҡортостан Дәүләт төҙөлөшө ҡала һәм райондар өсөн икенсе кварталға торлаҡтың баҙар хаҡын раҫланы
ӨФӨ, 2015 йыл, 6 май. /«Башинформ» мәғлүмәт агентлығы, Эльвира Латипова/.
Республиканың Төҙөлөш һәм архитектура буйынса дәүләт комитеты бойороғо менән Башҡортостанда 2015 йылдың икенсе кварталына дөйөм торлаҡ майҙанының бер квадрат метрына уртаса баҙар хаҡы күрһәткестәре раҫланды.
Өфөлә торлаҡтың һәр квадрат метрының баҙар хаҡы 33 771 һум тәшкил итә. Нефтекамала һәм Октябрьскийҙа — 33 500 һум, Салауатта — 32 000, Күмертауҙа — 31 200, Сибайҙа — 31 000, Ағиҙелдә — 28 000, Межгорьела — 23 600. Ҡала биләмәләре өсөн раҫланған күрһәткес — 29 000 һумдан (Дәүләкән) 33 100 һумға тиклем (Туймазы). Муниципаль райондарҙа — (Баймаҡ, Белорет, Бөрө, Благовещен, Дәүләкән, Дүртөйлө, Ишембай, Мәләүез, Учалы һәм Яңауыл райондары) 25 600-ҙән алып 33 500-гә тиклем (Өфө районы).
Дәүләт төҙөлөшө тарафынан раҫланған күрһәткестәр торлаҡ шарттарын яҡшыртыуға мохтаж граждандар өсөн торлаҡ төҙөү йәки һатып алыуға субсидиялар күләмен иҫәпләгәндә файҙаланыла, тип асыҡлыҡ индерелә документта.


text:
Һайлау тураһындағы закон боҙоу осраҡтары бар икән, улар мотлаҡ тикшерелергә һәм хәл ителергә тейеш
Һайлау тураһындағы закон боҙоу осраҡтары бар икән, улар мотлаҡ тикшерелергә һәм хәл ителергә тейеш.
Рәсәйҙең Үҙәк һайлау комиссияһы ағзаһы Сергей Сироткин шулай тип белдерҙе. Мәғлүм булыуынса, республика буйынса һайлау участкаларында йәмғеһе 70-кә яҡын закон боҙоу осрағы теркәлгән. Был иһә Рәсәйҙең башҡа төбәктәре менән сағыштырғанда күп түгел. Тауыш биреү һәм иҫәпләү барышында теркәлгән закон боҙоу остаҡтары тураһындағы ялыуҙарҙы тикшереү барышында Үҙәк һайлау комиссияһы ағзалары Сергей Сироткин һәм Евгений Шевченко төбәк һайлау комиссияһында төрлө партия бүлексәләре етәкселәре менән осрашты. Төштән һуң Үҙәк һайлау комиссияһы ағзалары закон боҙоу осраҡтары тураһында хәбәр ителгән һайлау участкаларына барырға ниәтләй.


text:
Владимир Путиндың Башҡортостан Башлығы Рөстәм Хәмитов менән эшлекле осрашыуы булды Фото: Рәсәй Президентының рәсми сайты
Владимир Путиндың Башҡортостан Башлығы Рөстәм Хәмитов менән эшлекле осрашыуы булды
Владимир Путиндың Башҡортостан Башлығы Рөстәм Хәмитов менән эшлекле осрашыуы булды Фото: Рәсәй Президентының рәсми сайты
ӨФӨ, 2016 йыл, 25 ғинуар. /«Башинформ» мәғлүмәт агентлығы/.
22 ғинуарҙа Мәскәүҙә Владимир Путиндың Башҡортостан Башлығы Рөстәм Хәмитов менән эшлекле осрашыуы булды. Төбәк Башлығы Владимир Путинды республикалағы социаль-иҡтисади хәл менән таныштырҙы, тип хәбәр итә Рәсәй Президентының рәсми сайты.
Төбәктәге төп эш күрһәткестәре хаҡында һөйләгәндә Рөстәм Хәмитов уларҙың һәйбәт булыуын билдәләне.
— Сәнәғәт етештереүе, тулайым төбәк продукты, ауыл хужалығы үҫеше темпы буйынса һандар һәйбәт. Инвестициялар 2014 йылға ҡарата 4,5 процентҡа артҡан. Барлығы 2 миллион 650 мең квадрат метр торлаҡ файҙаланыуға тапшырылған, — тине республика Башлығы. Ул Башҡортостанда торлаҡ менән тәьмин итеүҙең артыуын, инвестициялар буйынса яҡшы эш алып барылыуын билдәләне. Был йәһәттән бәләкәй эшҡыуарлыҡ ҙур ярҙам күрһәтә.
Республика Башлығы төбәктә уҙған йылдың ноябрь айында ШОС һәм БРИКС илдәренең бәләкәй һәм урта бизнес форумы уҙғарылыуы хаҡында һөйләне.
Рөстәм Хәмитов бөгөн тулайым төбәк продуктында төп капиталға инвестициялар күләменең 22,5 процент тәшкил итеүе тураһында хәбәр итте. «Һалым килемдәре 10 процентҡа артҡан, өҫтәүенә республиканың ҙур булмаған дәүләт бурысы бар, бюджеттан яҡынса 22 процент. Финанс министрлығы ла беҙҙе финанстар менән идара итеү йәһәтенән яҡшы яҡтан билдәләй, бурыстарыбыҙ күп түгел».
Республикала байтаҡ күрһәткестәр буйынса икеләтә, хатта өсләтә үҫешкә өлгәшелгән. «Был тулайым төбәк продуктына, сәнәғәт етештереүе индексына, инвестицияларға, ауыл хужалығына, төҙөлөш эштәренең күләменә лә ҡағыла. Балаларҙың 70 проценты мәктәпкәсә белем биреүгә йәлеп ителгән».
Владимир Путин төбәктең иҡтисади күрһәткестәрен юғары баһаланы.
— Тулайым төбәк продукты ике тапҡырҙан ашыуыраҡҡа артҡан, был, әлбиттә, мөһим күрһәткес, — тине Президент.


text:
Сибайҙа ТУҒАН ТЕЛ клубы барлыҡҡа килде
- Подробности
- Родительская категория: "Туған тел" клубы
- Опубликовано 11.04.2011 19:00
12 апрель көнө Сибай ҡалаһының "МИР" кинотеатрында «ТУFАН ТЕЛ» клубының презентацияһы үтте. Презентацияның төп ойоштороусыһы КҮК БҮРЕ хәрәҡәтенең Сибайҙағы филиалы булды. Рухлы йәштәр тарафынан баш каланан кунактар сакырылды. Улар Өфөләге «ТУFАН ТЕЛ» клубының етәксеһе Тимур Мохтаров һәм клуб ағзалары Айрат Сабиров менән Айгөл Мохтарова.
Осрашыуга ҡала уҡыу йорттарынан уҡыусылар һәм талиптар йыйылды. Фәһемле фекер алышыу өс сәғәтҡә һуҙылды, залдағы бөтә теләгән кешеләр үҙ фекерен әйтте. Тимур Мохтаров Сибай ҡалаһында «ТУFАН ТЕЛ» клубын ойоштороу тәҡдиме менән сыҡты. Йәштәр был тәҡдимде хуплап, буласаҡ ойошмаға кандидатураларын күрһәтте. Ике тиҫтә сая ҡыҙҙар һәм аҫыл егеттәр клуб ағзалары булып һайланды. Артабан улар Сибайҙағы «ТУFАН ТЕЛ» клубының етәксеһе итеп БДУ Сибай инстиутының талибәһен Рузилә Иҫәнбаеваны һайланы. Яңы ойошторолған клуб шул уҡ көндә беренсе ултырыш уҙғарҙы, пландар ҡорҙо. Йәштәргә еңел булмаған эштэ уңыштар теләп ҡалабыҙ!


text:
Рәсәйҙә тәрбиәләүҙе үҫтереү стратегияһы илдең күп милләтлелеген һәм күп конфессиялылығын иҫәпкә алырға тейеш – Лилиә Ғүмәрова
ӨФӨ, 2014 йыл, 21 ноябрь. /«Башинформ» мәғлүмәт агентлығы, Ғәлиә Нәбиева/.
Башҡортостандан сенатор Лилиә Ғүмәрова Рәсәй Федерацияһында Тәрбиәләүҙе үҫтереү стратегияһы проектына тәҡдимдәр индерҙе. Федерация Советының Фән, мәғариф һәм мәҙәниәт буйынса комитет рәйесенең беренсе урынбаҫары Лилиә Ғүмәрова Рәсәй Федерацияһында Тәрбиәләүҙе үҫтереү стратегияһын әҙерләү буйынса комиссияһының сираттағы ултырышында үҙ инициативаларын белдерҙе, тип хәбәр итте сенатор ярҙамсыһы.
Стратегия Рәсәй дәүләтенең күп милләтлелеген һәм күп конфессиялылығын иҫәпкә алырға тейеш тип иҫәпләй сенатор. Шуның менән бәйле Лилиә Ғүмәрова шәхесте үҫтереү буйынса дәүләт сәйәсәте өҫтөнлөктәрендә, бөйөк рус теле һәм әҙәбиәтен өйрәнеү менән бер рәттән, күп милләтле Рәсәй халҡының туған телдәрен, тарихын һәм мәҙәниәтен өйрәнеү өсөн шарттар булдырыуҙы нығытырға тәҡдим итте.
Бынан тыш, республиканан сенатор тиҙ рәнйей торған балалар категорияһына (инвалид, етем балалар) ҡағылған хәлде аныҡларға тәҡдим итте.
— Мөмкинлектәре сикләнгән һәм ауыр тормош хәлендә ҡалған балаларға һәм өлкәндәргә ҡарата йәмғиәттә толерантлы һәм иғтибарлы мөнәсәбәт тәрбиәләргә кәрәк, — тип айырып әйтте сенатор.
Ултырышта ҡатнашыусылар ғаилә институтын артабан үҫтереүгә йүнәлтелгән тәҡдимде хупланы. Сенаторҙың фекеренсә, ғаилә — ул йәмғиәтте тәрбиәләүҙең төп институты. Яуаплы ата-әсәлекте пропагандалау был процеста төп бурыстарҙың береһенә әйләнергә тейеш.
— Ғаиләлә йәшәү, балалар тәрбиәләү – ул бик модалы булыу тураһындағы идеяны таратырға тейешбеҙ, — тип билдәләне Лилиә Ғүмәрова.
Шул уҡ ваҡытта сенатор был процесҡа ата-әсәләр, уҡытыусылар берләшмәләрен, йәмәғәт ойошмаларын йәлеп итеп Стратегия проектын йәмғиәттә мотлаҡ киң тикшерергә кәрәк тип иҫәпләй.


text:
Рөстәм Хәмитов: «Менеджментты сиктән тыш бюрократлаштырыу һәм персонал менән эштең һөҙөмтәһеҙлеге компанияларҙың кадрҙар потенциалын көсһөҙләндерә»Фото: Олег Яровиков, Хәлит Сафин
Рөстәм Хәмитов: «Менеджментты сиктән тыш бюрократлаштырыу һәм персонал менән эштең һөҙөмтәһеҙлеге компанияларҙың кадрҙар потенциалын көсһөҙләндерә»
Рөстәм Хәмитов: «Менеджментты сиктән тыш бюрократлаштырыу һәм персонал менән эштең һөҙөмтәһеҙлеге компанияларҙың кадрҙар потенциалын көсһөҙләндерә»Фото: Олег Яровиков, Хәлит Сафин
ӨФӨ, 2014 йыл, 13 ноябрь. /«Башинформ» мәғлүмәт агентлығы, Илья Спиридонов/.
13 ноябрҙә республиканың Дәүләт Йыйылышы – Ҡоролтай Йортонда Башҡортостан Президенты Рөстәм Хәмитов «Кеше капиталы менән идара итеү: үҙгәреш стратегияһы» III Төбәк-ара кадрҙар форумының пленар ултырышында сығыш яһаны.
Рөстәм Хәмитов сараның темаһы яңыраҡ ҡына уның Башҡортостан парламентына мөрәжәғәте менән күбеһенсә оҡшаш булыуын билдәләне.
— Беҙҙең республика парламенты хеҙмәт ресурстарын үҫтереү буйынса эшкә ҙур иғтибар бүлә. Был бөгөнгө көндөң иң мөһим һәм киҫкен проблемаһы. Хеҙмәт мөнәсәбәттәре, хеҙмәт, мәшғүллек, кеше капиталы мәсьәләләрен хәл итмәйенсә, алға китеш булмаясаҡ, — тине Башҡортостан Президенты.
Рөстәм Хәмитов предприятиелар һәм ойошмалар эшмәкәрлеге һөҙөмтәлелегенә тәьҫир итеүсе кадрҙар сәйәсәтенең «ауыртҡан урындарына» иғтибар итте.
— Республикабыҙҙағы хәл илдәге кеүек өлгөлө түгел. Күп кенә предприятиеларҙың тиҫтәләгән йылдар буйына тупланған проблемалары бар. Менеджментты сиктән тыш бюрократлаштырыу, элекке ҡағиҙәләр буйынса эшләү, персонал менән эштең һөҙөмтәһеҙлеге, алдан күрмәйенсә ҡарарҙар ҡабул итеү, социаль программаларҙы ҡыҫҡартыу күбеһенсә компанияларҙың кадрҙар потенциалын көсһөҙләндерә, — тип айырып әйтте республика башлығы.
Яҡын йылдарҙа кешелек ресурстары менән идара итеү сәйәсәтенә тәьҫир итеүе мөмкин булған мөһим аспекттар иҫәбендә Рөстәм Хәмитов эшләргә һәләтле йәштәге халыҡтың кәмеүен, миграция процестарының үҫеүен, хеҙмәт баҙары һәм профессиональ белем биреүҙең килешмәүен атаны.
— Илебеҙҙәге машина һәм приборҙар эшләүҙең, оборона-сәнәғәт комплексының, агропроизводствоның тиҙләтелгән үҫешендә яңы бурыстар квалификациялы хеҙмәткәрҙәрҙе һәм инженер-техник кадрҙарҙы киң әҙерләүҙе талап итә. Стратегик инициативалар агентлығы әҙерләгән «Яңы һөнәрҙәр атласы»нда иҡтисад һәм социаль өлкәнең 20-гә яҡын тармағында 140 яңы һөнәр иҫәпләнә, улар яҡын йылдарҙа ихтыяжға эйә буласаҡ. Бының хаҡта беҙ әлегә уйланмайбыҙ. Беҙ әле индустрия дәүере предприятиеларын сифатлы кадрҙар менән нисек тәьмин итеү тураһында баш ватабыҙ. Яңы һөнәрҙәр тураһында уйланырға ваҡыт, — тип билдәләне Рөстәм Хәмитов.
Башҡортостан Президенты форумда ҡатнашыусыларҙы кадрҙар сәйәсәтенең асыҡлығына, кадрҙар ҡарарҙарының нигеҙлелегенә һәм һөҙөмтәлелегенә ынтылырға саҡырҙы.
Сығыштың тулы стенограммаһы БР Президентының рәсми сайтында күрһәтелгән.


text:
Өфө Волга буйы федераль округының закондар сығарыусылар ассоциацияһының 38-се ултырышын ҡабул итә
Бөгөн Өфөлә Рәсәй Федерацияһы Волга буйы федераль округы субъекттарының дәүләт власының закондар сығарыусы (вәкәләтле) органдары Ассоциацияһының 38-се ултырышы ултырышы асыла.
Ассоциация ултырышында етем балаларҙың хоҡуҡтарын тикшереү планлаштырыла. БР Дәүләт Йыйылышы Рәйесе Константин Толкачев етем һәм ата-әсә ҡарауынан мәхрүм ҡалған балаларҙың законлы хоҡуҡтарын һәм мәнфәғәттәрен яҡлау мәсьәләләре буйынса доклад менән сығыш яһаясаҡ. Башҡортостан парламенты спикеры Башҡортостан миҫалында мәсьәләләрҙе хәл итеү буйынса ведомство-ара эш итеү механизмдары тураһында һөйләйәсәк.
Хәҙер Рәсәй һуңғы йөҙ йылда өсөнсө етемлек тулҡынын кисерә. Ата-әсә ҡарауынан мәхрүм ҡалған балалар иҫәбе Бөйөк Ватан һуғышы тамамланғандан һуң уларҙың күпме булыуы менән сағыштырырлыҡ.
Башҡортостанда етемлек менән бәйле мәсьәләләрҙе хәл итеүҙә байтаҡ тәжрибә тупланған. Һуңғы йылдарҙа республикала етем балалар һәм балалар йорттары һандарының ярайһы уҡ кәмеүе күҙәтелә. 2008 йылдан алып Башҡортостанда ошондай алты учреждение ябылды.
Ултырыштың көн тәртибендә икенсе һорау тирә-яҡ мөхит һәм тәбиғәтте файҙаланыу мәсьәләләрен закондар йәһәтенән көйләү булып тора.
Көндөң тәүге яртыһында Волга буйы федераль округы төбәктәренең закон сығарыу йыйылышы рәйестәре Ҡыуатов исемендәге Республика клиник дауаханала буласаҡ, перинаталь медицинала заманса технологиялар һәм яңы тыуған сабыйҙарҙан баш тартыу буйынса иҫкәртеү саралары тәржрибәһе менән танышасаҡ. Артабан закон сығарыусылар Өфөлә махсуслаштырылған Бала йортон ҡараясаҡ.
Волга буйы федераль округы ҡунаҡтарына М.Аҡмулла исемендәге Башҡорт дәүләт педагогия университетында етем һәм ата-әсә ҡарауынан мәхрүм ҡалған балаларҙы социаль-педагогик оҙатыу буйынса инновацион проекттар презентацияһын тәҡдим итәсәктәр.
Рәсәй Федерацияһы Волга буйы федераль округы субъекттарының дәүләт власының закондар сығарыусы (вәкәләтле) органдары Ассоциацияһының пленар ултырышы көндөң икенсе яртыһында уҙасаҡ.


text:
Мәсетле районында милли мәҙәниәттәр фестивале үткәреләсәк
17 сентябрҙән 11 октябргә тиклем Мәсетле районында Башҡортостан Республикаһында Милләт-ара татыулыҡты нығытыу йылына арналған «Дуҫлыҡ бәйләме» милли мәҙәниәттәр фестивале үтәсәк. Уны район хакимиәтенең мәҙәниәт бүлеге һәм райондың ауыл биләмәләре ойоштора.
— Фестиваль сиктәрендә теләге булғандарҙың барыһы ла Мәсетле районында йәшәгән башҡорт, татар һәм рустарҙың ғөрөф-ғәҙәттәре менән таныша, милли ризыҡтарҙы тәмләй аласаҡ, — тип хәбәр итте «Башинформ» агентлығына Мәсетле районы хакимиәтенең мәҙәниәт бүлеге начальнигы, БР-ҙың атҡаҙанған мәҙәниәт хеҙмәткәре Хәниф Әхмәтйәнов.
Фестиваль программаһында рус мәҙәниәте байрамын (ул Оло Ыҡтамаҡ ауылында 17 сентябрҙә үтәсәк), татар мәҙәниәте (24 сентябрҙә) һәм башҡорт мәҙәниәте байрамдарын (30 сентябрҙә) үткәреү ҡаралған. Фестиваль Республика көнөндә — 11 октябрҙә үтәсәк Гала-концерт менән тамамланасаҡ. 17 сентябрҙә Балаҡатай, Дыуан райондарының һәм Свердловск өлкәһе Красноуфимск округының Русская Тавра ауылының фольклор коллективтары фестиваль ҡунаҡтары буласаҡ.
Фестиваль сиктәрендәге саралар район мәҙәниәт һарайында һәм район үҙәге — Оло Ыҡтамаҡ ауылының төп майҙанында үтәсәк.


text:
Диңгеҙ бөркөтө
Диңгеҙ бөркөтө, балыҡ бөркөтө, аҡҡойроҡ бөркөт, аҡкүт (урыҫ. Орлан-белохвост , лат. Haliaeetus albicilla)— ҡарсығалар ырыуынан булған йыртҡыс ҡош. Башҡортостан Республикаһының Ҡыҙыл Китабына индерелгән.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҡаҙҙан ҙурыраҡ. Осҡанда ҡанат осондағы ҡауырһындары бармаҡ һымаҡ күренә. Дөйөм төҫө һорғолт көрән, башы һәм муйыны һарғылт аҡ, ҡойроғо ап-аҡ. Беҙҙәге башҡа ҙур йыртҡыс ҡоштарҙан аҡ төҫтәге ҡойроғо менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «ҡыййй-ҡыййй-ҡыййй» йәки ҡалын һәм тоноҡ: «ҡроҡ-ҡроҡ».
Йәшәү рәүеше[үҙгәртергә | вики-тексты үҙгәртергә]
Ҙур күл һәм йылға буйҙарында йәшәй Төп аҙығы — балыҡ. Ваҡ йәнлек һәм ҡоштарҙы ла аулай. Күсмә ҡош. Һирәк осрай. Ояһы ағас баштарында була. Ерәнһыу таплы 1—3 (күберәк 2) бөртөк аҡ йомортҡа һала.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
Өфөнөң Ҡулса урамында тротуарҙар төҙөкләндереләсәк Фото: асыҡ сығанаҡ
Өфөнөң Ҡулса урамында тротуарҙар төҙөкләндереләсәк
Өфөнөң Ҡулса урамында тротуарҙар төҙөкләндереләсәк Фото: асыҡ сығанаҡ
ӨФӨ, 2015 йыл, 9 декабрь. /«Башинформ» мәғлүмәт агентлығы, Ольга Мортазина/.
Киләһе йылда Өфөнөң Ҡулса урамында тротуарҙар төҙөкләндереләсәк. Ҡаланың коммуналь хужалыҡ һәм төҙөкләндереү идаралығы юл эштәрен башҡарыу өсөн подрядсы эҙләй. Контракттың максималь хаҡы — 5 миллион һум.
Тендер документтары буйынса ремонт Тыныслыҡ урамы менән киҫелештән алып Александр Невский урамына тиклемге участкала планлаштырылған. Тыныслыҡ урамынан алып Ульяновтар урамына тиклемге участкала — таҡ яҡ, Рыбаков урамынан Боткин урамына тиклем йоп яҡ, Боткиндан А.Невский урамына тиклем ике яҡ та яңыртыласаҡ.
Проект тротуарға асфальт-бетон ҡатнашмаһын түшәүҙе һәм бордюр менән биҙәүҙе күҙ уңында тота. Ремонт эштәре киләһе йылда йылы миҙгелдә башҡарылырға тейеш.


text:
Хәләл индустрияны үҫтереү перспективаларын тикшерәсәктәр
Дүртөйлөлә үтәсәк хәләл индустрияһын үҫтереү буйынса кәңәшмәлә ҡатнашыусылар Башҡортостанда хәләл тауарҙар етештереү перспективаларын тикшерәсәктәр.
Башҡортостан Республикаһы мосолмандарының Диниә назараты ҡарамағындағы “Хәләл” стандарты буйынса комитет етәксеһе Илшат Ғизәтуллин хәбәр итеүенсә, кәңәшмәлә БР Президенты Хакимиәте, БР Хөкүмәте Аппараты, БР Дәүләт Йыйылышы-Ҡоролтай, республиканың профилле министрлыҡтары һәм ведомстволары, ҡала һәм район хакимиәттәре вәкилдәре ҡатнашасаҡ.
Сара сиктәрендә республика етештереүселәренең хәләл тауарҙар күргәҙмәһе ойоштороласаҡ.
Кәңәшмә 6 мартта Дүртөйлөнөң Ҡала мәҙәниәт һарайында үтәсәк. Сәғәт 10-да башлана.


text:
Республикала торлаҡ төҙөлөшө ғинуарҙа 14,3 процентҡа артҡан
Башҡортостанда торлаҡ төҙөлөшө, 2012 йылдың ғинуар айындағы күрһәткестәр менән сағыштырғанда, ғинуарҙа 14,3 процентҡа артҡан, тип хәбәр иттеләр Федераль дәүләт статистика хеҙмәтенең Башҡортостан Республикаһы буйынса Территориаль органынан. Бөтә төр финанслау сығанаҡтары иҫәбенә республикала 822 фатир файҙаланыуға тапшырылған, уларҙың дөйөм майҙаны 70,6 мең квадрат метр тәшкил итә.
Республика предприятиелары һәм ойошмалары менән төҙөлгән торлаҡ күләме 3,6 тапҡырға, 21,4 мең квадрат метрға тиклем артҡан. Шуларҙың 19,8 мең квадрат метры күп фатирлы йоттарға тура килә.
Статистиктар билдәләүенсә, төҙөлгән торлаҡтың төп өлөшө элеккесә шәхси йорттарға тура килә, әммә торлаҡ төҙөлөшө структураһында уларҙың өлөшө 20,7 процентҡа – 69,6 процентҡа тиклем кәмегән. Халыҡ үҙ иҫәбенә һәм кредит ярҙамында 458 йорт төҙөгән, уларҙың дөйөм майҙаны 49,2 мең квадрат метр тәшкил итә.
Республикала файҙаланыуға тапшырылған торлаҡ майҙанының 31,4 мең квадрат метры – ауыл еренә, 39,2 меңе ҡалаға тура килә.
Волга буйы федераль округы төбәктәре араһында Башҡортостан торлаҡ йорттарҙы сафҡа индереү буйынса ғинуар йомғаҡтары буйынса өсөнсө урында килә. Татарстан был исемлектә лидер булып тора. Унда бер ай эсендә 381 мең квадрат метр торлаҡ төҙөлгән.
Йән башына иҫәптә торлаҡты файҙаланыуға тапшырыу буйынса Башҡортостан етенсе позицияны биләй.


text:
Ваҡыт йылғаһы аға...20-12-2016, 02:31 // Сәйәсәт // Баҫып сығарырға
Күптән түгел Америка Ҡушма Штаттарында президент вазифаһына Дональд Трамп һайланды. Ҡеүәтле дәүләттә етәкселек үҙгәреүе, әлбиттә, бөтә донъяның сәйәси тормошона йоғонтоһоҙ ҡалмаясаҡ. Шулай ҙа, Трамптың илебеҙгә булған мөнәсәбәтен күҙ уңында тотҡанда, Рәсәй менән Америка араһындағы ҡапма-ҡаршылыҡтарҙан сығыу юлдары табылыр тип өмөтләнергә ҡала.
Тиҙҙән Францияла ла ил етәксеһен һайлаясаҡтар. Әлеге президент Франсуа Олланд икенсе мөҙҙәткә үҙенең кандидатураһын ҡуймаҫҡа булды. Был ҡарар уның рейтингының түбән булыуына бәйле – әле француздарҙың ни бары дүрт проценты ғына Олланд өсөн тауыш бирергә риза. Уның коллегаһы премьер-министр Мануэль Вальс та үҙ уңышы менән маҡтана алмай. Тимәк, һайлауҙарҙа экс-премьер Франсуа Фийон менән Милли фронт партияһының етәксеһе Марин Ле Пендың көс һынашыуы бар.
Эксперттар фекеренсә, был ике кандидаттың ҡайһыһы еңһә лә, Францияла үҙгәрештәр буласаҡ. Иң мөһиме – Фийон да, Ле Пен да Рәсәйгә ҡарата йылы мөнәсәбәттә.
“Фийон, сәйәсмән булараҡ, әлеге етәкселеккә ҡарағанда Рәсәй өсөн ҡулайыраҡ”, – ти беҙҙең сәйәсмәндәр. Ысынлап та, ул үҙенең программаһында Рәсәйгә ҡаршы ҡулланылған санкцияларҙың Франция иҡтисадына кире йоғонто яһауын белдерә. Бынан тыш, ул Европа союзы менән Рәсәй араһында яңы сауҙа алымдарын тәҡдим итә.
Әлбиттә, күп нәмә Европаның төп “локомотивы” булған Германияға бәйле. Унда ла киләһе йылдың көҙөндә парламент һайлауҙары үтәсәк. Санкцияларҙы яҡлап һәм хуплап сыҡҡан Ангела Меркель иһә канцлер вазифаһына дүртенсе тапҡыр дәғүә итәсәген белдерҙе. Әлеге мәлдә уның рейтингы юғары, ләкин һайлауға тиклем байтаҡ ваҡыт бар, ниҙәр килеп сыҡмаҫ. Мәҫәлән, һайлау алды “бәйге”һендә икенсе урында килгән партия Меркелдең кандидатураһын хупламай.
Хәйер, Ангела Меркель канцлер вазифаһына һайланған рәүештә лә Рәсәйгә ҡаршы санкцияларҙы артабан оҙайтырға Европаның башҡа илдәрен күндерә алыуы икеле. Хәҙер Европа сәйәсмәндәренең күпселеге санкцияларҙың үҙҙәренә зыян килтереүен таный. Улар иҫәпләүенсә, ошо сәбәпле Европа 120 миллиард евро самаһы килемдән ҡолаҡ ҡаҡҡан. Шуға ла сәйәси уйындарҙан ялҡҡан халыҡ санкцияларға ҡаршы булған партияларға тауыш бирергә мөмкин. Был осраҡта, эксперттар әйтеүенсә, Рәсәйгә ҡарата сикләү ҡулланыу яйлап “мода”нан сығасаҡ.
Ваҡыт йылғаһы һәр нәмәне үҙгәртеп ағыуын белә, унан сәйәси донъя ла азат түгел. Кешелектең мәңгелек төшөнсәләре әҙәп, дуҫлыҡ, татыулыҡ кеүек сифаттар ғына үҙгәрмәй йәшәүен дауам итер тип өмөт тотайыҡ.


text:
Өфөлә әзербайжан әҙәбиәте һәм ҡулланма сәнғәт күргәҙмәһе асылды
Өфөнөң 8-се китапханаһында әзербайжан әҙәбиәте һәм ҡулланма сәнғәт күргәҙмәһен асыу тантанаһы үтте. Сараны ойоштороусылар булып БР Халыҡтар дуҫлығы йорто ярҙамында «Әзербайжан милли-мәҙәни үҙәге» төбәк йәмәғәт ойошмаһы сығыш яһай. Күргәҙмә экспонаттары менән ҡунаҡтарҙы БР «Әзербайжан милли-мәҙәни үҙәге» төбәк йәмәғәт ойошмаһы президенты Габил Мамедов таныштырҙы.
— Һәр халыҡтың үҙенең мәҙәниәтен, әҙәбиәтен һәм телен өйрәнергә мөмкинлеге булһын өсөн Башҡортостанда күп нәмә эшләнә, — тип билдәләне Өфө ҡалаһының «Халыҡтар дуҫлығы» китапханаһы мөдире Роза Әбдиева. – Беҙҙең китапхана байтаҡ милли-мәҙәни үҙәктәр менән хеҙмәттәшлек итә.
Роза Әбдиева әзербайжан әҙәбиәте, шағирҙар һәм яҙыусылар тураһында ентекле һөйләне. Сарала ҡатнашыусыларҙы әзербайжан шағиры Балоглан Джалил да сәләмләне. Шулай уҡ күргәҙмә сиктәрендә Әзербайжандың бөгөнгө тормошон сағылдырған видеопрезентация ойошторолдо.


text:
Рәсәйҙә иң һөйкөмлө журналист ҡатын-ҡыҙ һайланасаҡ
Киң мәғлүмәт сараларында эшләүсе гүзәл заттар ҡәләм оҫталығы түгел, ә һөйкөмлөлөк һәм матурлыҡ буйынса көс һынашасаҡ конкурс «Леди-Жур» тип атала. Бәйгелә ҡатнашырға теләүселәр фотоһүрәттәрен һәм үҙҙәре хаҡында ҡыҫҡаса мәғлүмәт ебәрергә тейеш. Фотоһүрәттәр конкурсты ойоштороусы сайтында урынлаштырыласаҡ, улар өсөн тауыш биреү мөмкинлеге буласаҡ. Йыл аҙағында жюри ағзалары иң күп тауыш йыйған ун ике ҡыҙ араһынан еңеүсене һайлаясаҡ. Финалға сығыусылар дипломдар һәм иҫтәлекле билдәләр менән бүләкләнәсәк.
Башҡортостандың Журналистар союзынан хәбәр итеүҙәренсә, конкурста ҡатнашыусылар араһында республиканың киң мәғлүмәт саралары һылыуҙары ла бар. Союз яҡташтарыбыҙ өсөн әүҙем тауыш бирергә, шулай уҡ журналистика өлкәһендә эшләүсе гүзәл заттарҙы бәйгелә ҡатнашыу өсөн 1977serg@inbox.ru адресына үҙҙәренең фотоһүрәттәрен ебәрергә саҡыра.


text:
Республика туберкулез диспансерының хирургия корпусы сентябрҙә сафҡа индереләсәк
Ағымдағы йылдың сентябрендә Өфөлә Республика туберкулез диспансерының хирургия корпусы файҙаланыуға тапшырыласаҡ. Был турала йомала «Башинформ» агентлығында үткән матбуғат конференцияһында дауалау учреждениеһының баш табибы, БР Һаулыҡ һаҡлау министрлығының баш фтизиатры Миңнинур Азаматова хәбәр итте.
Ете ҡатлы корпус 240 койкаға иҫәпләнгән. Унда стационар бүлек, реанимация бүлеге, операциялар яһау блогы, клиника-диагностикалау лабораторияһы, рентгендиагностика һәм компьютер диагностикаһы бүлектәре урынлашасаҡ.
— Корпус заманса ҡорамалдар менән йыһазландырыласаҡ, уны һатып алыуға республика бюджетынан 90 миллион һум күләмендә аҡса бүленгән, — тине Миңнинур Миңлеәхмәт ҡыҙы.
2003 йылда башланған корпус төҙөлөшө республика бюджеты иҫәбенә алып барылған. Дөйөм алғанда 240 миллион һум сарыф ителгән.
Яңы дауалау учреждениеһын сафҡа индереү Һаулыҡ һаҡлау үҫеше мәсьәләләренә арналған республика Советының күсмә ултырышы үткән көндәргә тура килтереләсәк. Хәтерегеҙгә төшөрәбеҙ, быйыл ул Өфөлә үтә.


text:
Башҡортостанда йыл башынан алып 412 игеҙәк тыуған
«Бала табыу сертификаты» программаһы сиктәрендә республиканың медицина учреждениеларына 400 миллион һумға яҡын аҡса күсерелгән. Социаль страховкалау фондының төбәк бүлексәһенән хәбәр итеүҙәренсә, 1 сентябргә ҡарата мәғлүмәттәргә ярашлы, сумма 397,5 миллион һум тәшкил иткән. Республикала тыуым кимәле юғары: ағымдағы йылдың ете айында Башҡортостанда 36 590 сабый – 18 963 малай һәм 17 654 ҡыҙ тыуған. Улар араһында — 412 игеҙәк һәм 3 өс игеҙ бала. Былтыр ошо уҡ осорҙа 375 игеҙәк һәм 8 өс игеҙ бала тыуған. Тыуымдың артыуы июнь һәм июль айҙарында күҙәтелгән – шул тәртиптә 4 946 һәм 5 064 сабый. Башҡортостан тыуым күрһәткестәре буйынса Волга буйы федераль округында әүәлгесә алдынғы позицияны биләй.


text:
Башҡортостан рәссамдары йыллыҡ йомғаҡлау күргәҙмәһен тәҡдим итәсәк
20 декабрҙә Өфө художество галереяһында «Натюрморт» республика һынлы сәнғәт күргәҙмәһе асыласаҡ. Экспозицияла билдәле рәссамдар менән бер рәттән яңы ижад итә башлаған йәштәрҙең дә эштәре тәҡдим ителәсәк. Тамашасылар 150 авторҙың йәмғеһе 200-ләгән эше менән таныша аласаҡ.
— Республика күргәҙмәһе йыл аҙағында осраҡлы ғына үткәрелмәй, — тип асыҡланылар «Рәсәй Рәссамдар союзы» бөтә Рәсәй ижади ойошмаһының Башҡортостан төбәк бүлексәһенән. – Йылды республиканың һынлы сәнғәт оҫталарының ижады тәҡдим ителгән сағыу ҡыҙыҡлы экспозиция менән тамамлау беҙҙә матур йолаға әүерелде.
Шулай уҡ күргәҙмәне асыу тантанаһы сиктәрендә «Башҡортостан Республикаһы рәссамдары» баҫмаһының презентацияһы үтәсәк, ул 1934 йылдан башлап бөгөнгө көнгә тиклем республиканың профессиональ һынлы сәнғәте тарихына, шулай уҡ рәссамдар һәм сәнғәт белгестәре ижадына бағышланған, тип хәбәр иттеләр Рәссамдар союзынан.


text:
Төбәктең ауыл мәктәптәре автопарктары яңы автобустар менән тулыландыФото: Андрей Старостин
Төбәктең ауыл мәктәптәре автопарктары яңы автобустар менән тулыланды
Төбәктең ауыл мәктәптәре автопарктары яңы автобустар менән тулыландыФото: Андрей Старостин
Мәктәп автопарктары яңы автобустар менән тулыланды – шишәмбе, 16 октябрҙә, республиканың һигеҙ районына 14 машина ебәрелде. Улар алыҫ урынлашҡан ауылдарҙан балаларҙы дәрескә йөрөтәсәк. «ПАЗ» маркалы автобустарҙан асҡыстар Бишбүләк, Благовар, Благовещен, Бүздәк, Борай, Ғафури, Дыуан һәм Мәсетле райондары мәктәптәренә тапшырылды.
Яңы уҡыу йылы башынан алып райондарға йәмғеһе 96 машина йүнәлтелгән. БР мәғариф министры урынбаҫары Владимир Аристархов билдәләүенсә, яңы автобустар мәғариф системаһын яңыртыу программаһы сиктәрендә һатып алынған. 2012 йылда ауыл мәктәптәре өсөн автотранспорт һатып алыуға федераль бюджеттан 204 миллион һум аҡса бүленгән.
— Был аҡсаға республиканың 63 районы өсөн 96 автобус һатып алынды. 2012 йыл аҙағынаса йәнә 85 мәктәпте яңы транспорт менән тәьмин итеү планлаштырыла. Мәктәп автопарктарын яңыртыу киләһе йылда ла дауам итәсәк, — тип хәбәр итте Владимир Аристархов. – Әлеге ваҡытта тағы 300 автобус талап ителә.
Яңы автобустар заманса йыһазландырылған. Уларҙа уҡыусылар дәрескә генә түгел, спорт ярыштарына, төрлө конкурс, слет һәм экскурсияларға йөрөйәсәк.
Республиканы мәктәп автобустары менән тәьмин иткән «Уралавто» предприятиеһы сара сиктәрендә Туризм, крайҙы өйрәнеү һәм экскурсиялар республика балалар сәләмәтләндереү үҙәгенә «ГАЗель» микроавтобусы бүләк итте.


text:
Фото:
«Өфөлә Гагарин көндәре» халыҡ-ара фестивале асылды
Фото:
«Өфөлә Гагарин көндәре» халыҡ-ара балалар һәм үҫмерҙәр фестивале 21-23 майҙа үтә. Унда ҡатнашыу өсөн ике тапҡыр Советтар Союзы геройы, СССР-ҙың летчик-космонавты, авиация генерал-полковнигы, Рәсәй Космонавтика федерацияһы президенты Владимир Коваленок етәкселегендә Рәсәй космонавтикаһы легендалары килде. Ике тапҡыр Советтар Союзы Геройы, СССР-ҙың летчик-космонавты, авиация генерал-мойоры Виктор Горбатко, ике тапҡыр Советтар Союзы Геройы, СССР-ҙың летчик-космонавты Александр Иванченков, Советтар Союзы Геройы, СССР-ҙың летчик-космонавты, СССР-ҙың атҡаҙанған һынаусы летчигы, авиация генерал-мойоры Игорь Волк, РФ Геройы, Рәсәйҙең летчик-космонавты, Рәсәйҙең космонавтар отряды летчигы, «Роскосмос» федераль йыһан агентлығы вәкиле Олег Скрипочка, Рәсәйҙең атҡаҙанған һынаусы летчигы, СССР-ҙың һынаусы космонавты Урал Солтанов, Рәсәй Космонавтика федерацияһының башҡарма директоры, РФ Хәрби-йыһан көстәре полковнигы Вячеслав Барденков, Рәсәй Космонавтика федерацияһының эштәр идарасыһы Виктория Склярова ла был сараға килде. Уларҙан тыш Өфөгә яҡташыбыҙ, кинорежиссер, кинооператор Мәхмүт Рафиҡов килде.
Саралар программаһы, йыһан туризмы, космонавтика киләсәге хаҡында улар «Башинформ» агентлығында үткән матбуғат конференцияһы барышында һөйләне.
— Беҙҙең алдағы эшмәкәрлекте йәш быуынһыҙ күҙ алдына ла килтереүе ҡыйын, — тине Владимир Коваленок. – Беҙҙең төп бурыс – үҫеп килеүсе быуын менән эшләү. Һәм һеҙҙең республикала был йәһәттән күп эштәр башҡарыла. Беҙҙең федерацияның төбәк бүлексәһе бында яңыраҡ булдырылыуға ҡармаҫтан, ул илдә алдынғыларҙан һанала. Ун меңләп егет һәм ҡыҙҙың йыһан тематикаһына мөрәжәғәт итеүе, «Гагарин көндәре» сиктәрендә үткәрелгән барлыҡ сараларҙа әүҙем ҡатнашыуы ҡыуандыра. Бының менән беҙ барыһын да йыһанға саҡырмайбыҙ, ә әүҙем булырға, үҙеңдә ныҡышмалылыҡ, маҡсатҡа ынтылыусанлыҡ кеүек сифаттар тәрбиәләргә өндәйбеҙ.
Гагарин Ергә кире ҡайтҡандан һуң, уны видеотаҫмаға төшөргәнендә яҡташыбыҙ Мәхмүт Рафиҡовҡа 37 йәш була. Әммә был осрашыу алдынан уға күп юлдар үтергә тура килә.
— Һуғыш башланғанда мин унынсы класта уҡый инем, фронтҡа эләкмәнем, авиация заводында эшләнем. Артабан Өфөләге һәм Мәскәүҙәге авиация институттарында белем алдым. Бынан һуң С.А.Герасимов исемендәге бөтә Рәсәй дәүләт кинематография институтына уҡырға индем, уны тамамлағас, мине фәнни-популяр фильмдар киностудияһына йүнәлттеләр. Шулай итеп, Юрий Гагаринды видеотаҫмаға төшөргән беренсе оператор булдым. Нисек кенә булһа ла йыһандан ҡайтҡан кешенең, уны уратып алған халыҡтың эмоциональ торошон күрһәтергә тейеш инем. Ул ваҡытта бихисап ҡыҙыҡлы кадр төшөрҙөм.
Мине Сергей Павлович Королев кеүек ғалим менән осраштырғаны өсөн яҙмышыма рәхмәтлемен, тип белдерҙе һүҙ аҙағында Мәхмүт Рафиҡов.
Рәсәй космонавтикаһы легендаларының республикала булыу программаһы сараларға бай. Ҡунаҡтар өсөн Рәсәйҙә космонавтика тарихы буйынса түңәрәк өҫтәл, «Минең йыһан донъяһы» халыҡ-ара балалар проектында ҡатнашыусылар, йәш баскетболсылар – Ю.А.Гагарин исемендәге Кубок еңеүселәре, Ю.А.Гагарин исемендәге мәктәп уҡыусылары олимпиадаһында еңеүселәр менән осрашыуҙар ойоштороласаҡ, шулай уҡ улар Өфөнөң 93-сө, 3-сө, 39-сы гимназияларына барасаҡ.


text:
Стәрлетамаҡта «Спорт һәм дуҫлыҡ-2010» спорт фестивале үтәсәк
27 — 31 майҙа Стәрлетамаҡ физик тәрбиә биреү интитуты нигеҙендә Рәсәй Федерацияһының физик тәрбиә биреү буйынса урта һөнәри белем биреү йорттары һәм Рәсәй Федерацияһының физик тәрбиә биреүсе юғары уҡыу йорттары филиалдары студент йәштәренең «Спорт һәм дуҫлыҡ-2010» фестивале үтә.
Был турала БР Йәштәр сәйәсәте, спорт һәм туризм министрлығының рәсми сайты хәбәр итә.
Ярыштар Еңеүҙең 65 йыллығына арнала.
Программала — еңел атлетика, волейбол (егеттәр һәм ҡыҙҙар), мини-футбол, грек-рим көрәше.
Екатеринбург, Силәбе, Өфө, Шадринск, Благовещенск (Амур өлкәһе), Мончегорск, Альметьевск, Красноярск, Новомосковск, Прокопьевск, Стәрлетамаҡтан командалар ҡатнаша.
Фестиваль нигеҙендә «Хәҙерге заман шарттарында физкультура һәм спорт үҫеше» төбәк-ара ғилми-ғәмәли конференцияһы һәм КВН командалары ярыштары планлаштырылған.


text:
Күмертауҙа тимер юл аша юл үткәргес төҙөлә башлаясаҡФото: Олег Яровиков
Күмертауҙа тимер юл аша юл үткәргес төҙөлә башлаясаҡ
Күмертауҙа тимер юл аша юл үткәргес төҙөлә башлаясаҡФото: Олег Яровиков
Күмертауҙа киләһе йылда тимер юл аша юл үткәргес төҙөлә башлаясаҡ. Был хаҡта Башҡортостан Президенты Рөстәм Хәмитов ҡала активы менән осрашыуҙа хәбәр итте.
— Проектлау эштәре тамамлана, бының менән Ырымбурҙан килгән белгестәр шөғөлләнә, — тип хәбәр итте республика Президенты. – Быйыл был маҡсаттарға өс миллион һумдан ашыу аҡса бүленде. Алдағы йылда юл үткәргес төҙөлә башлаясаҡ, тип ышанам. Эштәрҙе тамамлау өсөн күпме ваҡыт кәрәклеген конкурста еңгән подрядсы билдәләйәсәк. Төҙөлөш эштәренә яҡынса йөҙ миллион һум аҡса кәрәк буласаҡ. Шул уҡ ваҡытта республика бюджетынан яҡынса 60 миллион һум бүленеүе ихтимал. Беҙҙең өсөн был мәсьәлә үтәй алмаҫлыҡ түгел, был эште башҡарасаҡбыҙ.


text:
Ураҙа байрамын билдәләгән көн, 30 август, Башҡортостанда ял көнө тип иғлан ителде
Башҡортостан Хөкүмәтенең бойороғо менән Ураҙа байрамын билдәләгән көн, 2011 йылдың 30 авгусы, ял һәм байрам көнө тип иғлан ителде.
Дүшәмбе, 29 августа, эш оҙайлылығы бер сәғәткә ҡыҫҡартыла.
Рәсәйҙең Хеҙмәт кодексына ярашлы, йыллыҡ төп йәки өҫтәмә түләүле отпуск биргәндә Ураҙа байрамындағы ял һәм байрам көнө отпускының календарь көндәренә индерелмәй, тип аңлаттылар республиканың Хеҙмәт һәм халыҡты социаль яҡлау министрлығында.


text:
Дифтерия
Дифтерия Corynebacterium diphtheriae— (гр. diphtherion — яры, тиресә), кешенең киҫкен инфекцион ауырыуы; йоғошло ауырыу; танау, тамаҡ, боғарлаҡ һ.б. лайлалы тиресәһе зарарланыу менән билдәләнә[1]; дифтерия бактерияһы йоғоуҙан килгән етди инфекцион ауырыу, тамаҡ, танау, ҡурылдай, боғарлаҡ (һтрәк осраҡта башҡа ағзалар) тиресәһе зарраланыу менән характерлы[2].
Йөкмәткеһе
Эпедимиология[үҙгәртергә | вики-тексты үҙгәртергә]
Дифтери́я көслө йогышлы ауырыу (башлыса, балаларҙа була торған инфекция). Йотҡолоҡ өҫтө, боғаҙ, трахея (һирәк кенә башҡа ағзалар) ялҡынһыныу, миндаль һамаҡ биҙҙәрҙә фибриноз ярылар хасил булыу, интоксикация, йөрәк-ҡан тамыры, нерв, бәүел бүлеп сығарыу системалары зарарланыу менән характерлана. Инфекция сығанағы булып Дифтерия менән ауырыусылар йәки организмнарында бактерия йөрөтөүсөләр тора.
Ауырыу йоҡтороу ысулдары[үҙгәртергә | вики-тексты үҙгәртергә]
Ауырыуҙың кешенән-кешегә күсеүенең төп механизмы — һулай торған һауанан йоғоу[3]; йоғошланған әйберҙәр (кейем-һалым, һауыт-һаба, уйынсаҡтар һ.б.) менән дә күсергә мөмкин. Дифтерияне айырыуса 1 йәшкә тиклемге балалар ауыр кисерә. Иммунитет инфекциянан һуң (тотороҡһоҙ) һәм прививканан һуң (тотороҡло) барлыҡҡа килә.
Дифтерия тарихы[үҙгәртергә | вики-тексты үҙгәртергә]
Ауырыуҙың төрлө формаларын француз табибы П. Бретонно тасүирлап күрһәтә (1826), «дифтерит» атамаһын ҡуллана; терапевт А. Труссо дөйөм ҡабул ителгән дифтерия атамаһын ғәмәлгә кертә. Дифтерияне ҡуҙғатыусы Corynebacterium diphtheriae микроорганизмын чиста хәлендә немец бактериологлары Э. Клебс, Ф. Леффлер (1883-84) айырып алалар. Дифтериягә ҡаршы сыворотка бактериологлар Э. Беринг, Э. Ру, Я. Ю. Бардах (1824-94) тарафынан табыла. Токсин һәм антитоксин ҡатнашмаһы менән актив рәүештә иммунлаштыру методын Э. Беринг (1913) уйлап таба. Микробиолог Г. Рамон иммунлаштыру өсөн дифтерия анатоксинын тәҡдим итә (1923), бактериолог П. Ф. Здродовский дифтерияға ҡаршы прививҡаларҙы камиллаштыра (1950 йылдар).
Иҫкәрмәләр[үҙгәртергә | вики-тексты үҙгәртергә]
- ↑ Русско-башкирский толковый словарь медицинских терминов (М. Т. Азнабаев, 2007)
- ↑ Русско-башкирский словарь медицинских терминов (В. З. Гумеров, 1981)
- ↑ Турьянов, 1998, с. 80: «Передача возбудителя осуществляется воздушно-капельным путём.»
Әҙәбиәт[үҙгәртергә | вики-тексты үҙгәртергә]
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
24 ноябрҙә Белоретта Дәүләт хеҙмәт инспекцияһы ҡабул итеү ойоштора
БР-ҙа Дәүләт хеҙмәт инспекцияһы етәксеһе вазифаһын башҡарыусы Андрей Цибизов 24 ноябрҙә "Белорецкий рабочий" гәзите уҡыусылары менән тура бәйләнеш һәм Белорет ҡалаһында граждандарҙы күсмә ҡабул итеү ойоштора.
Хеҙмәт закондарын күҙәтеү мәсьәләләре буйынса хеҙмәткәрҙәр һәм эш биреүселәр 11 сәғәттән 12-гә тиклем 3-42-20 телефоны аша консультация ала алһа, 14 сәғәттән 16-ға тиклем Белорет районы муниципаль районының Хакимиәте бинаһына шәхси ҡабул итеүгә килә ала (Ленин урамы, 71).


text:
Рөстәм Хәмитов башҡарыу производствоһы буйынса конференцияла сығыш яһаныФото: Олег Яровиков
Рөстәм Хәмитов башҡарыу производствоһы буйынса конференцияла сығыш яһаны
Рөстәм Хәмитов башҡарыу производствоһы буйынса конференцияла сығыш яһаныФото: Олег Яровиков
ӨФӨ, 2016 йыл, 9 июнь. /«Башинформ» мәғлүмәт агентлығы, Александр Смирнов/.
9 июндә Өфөләге Конгресс-холда Башҡортостан Башлығы Рөстәм Хәмитов «Башҡарыу документтарында мөлкәткә ҡарамаған талаптарҙы үтәү тәртибе: мөһим мәсьәләләр һәм уларҙы хәл итеү юлдары» тип аталған VII Халыҡ-ара ғилми-ғәмәли конференцияның пленар ултырышында сығыш яһаны.
Ултырыш башланыр алдынан республика етәксеһе Суд приставтары федераль хеҙмәте директоры – Рәсәйҙең баш суд приставы Артур Парфенчиков, Халыҡ-ара суд башҡарыусылары союзы президенты Франсуаза Андрие һәм Рәсәйҙең юстиция министры урынбаҫары Алу Алханов менән осрашты.
Приставтарҙың эше һөҙөмтәһендә былтыр республикала 9 миллиард һумлыҡ бурыс түләтелде, шуларҙың 3 миллиарды – федераль ҡаҙнаға, 1 миллиард самаһы – республика һәм урындағы бюджеттарға, тип билдәләне Башҡортостан Башлығы.
– Суд приставының эше ҡатмарлы, ул белемдән тыш, түҙемле, кешелекле булыуҙы талап итә. Суд ҡарарҙарын үтәү бурысы йөкмәтелгән хеҙмәткәрҙәр профессиональ юрист, иҡтисадсы булырға, өҫтәүенә кеше яҙмыштарын күрә белергә тейеш, – тине Рөстәм Хәмитов. – Башҡарыу производствоһының күп категориялары араһында мөлкәткә ҡарамаған талаптар иң ҡатмарлыһы һанала. Улар приставтың ғына түгел, башҡа власть органдарының да аныҡ, айырыуса бурыслылар, ата-әсәлек хоҡуғынан мәхрүм итеү, сит илгә сығыуҙы сикләү һәм башҡа мәсьәләләр буйынса эшен күҙ уңында тота. Ошондай ҡарарҙарҙы үтәгәндә ҡайҙа кешегә ҡарата закон талаптарының тамамланыуын һәм уның хоҡуҡтарын боҙоу башланғанын белеү мөһим.
9-11 июндә Өфөлә VII Халыҡ-ара ғилми-ғәмәли конференция уҙа. Сараны Башҡорт дәүләт университеты, Бөтә Рәсәй дәүләт юстиция университеты, Юридик белем биреү ассоциацияһы менән берлектә Башҡортостан Хөкүмәте, Халыҡ-ара суд башҡарыусылары союзы ярҙамында Суд приставтары федераль хеҙмәте ойоштора.


text:
Башҡортостан муниципалитеттарына ихаталарҙы төҙөкләндереү өсөн 300 миллион һум аҡса бүленгән
Башҡортостандағы бәләкәй һәм уртаса ҙурлыҡтағы ҡалаларҙың йорт яны биләмәләрен төҙөкләндереү Президент программаһын тормошҡа ашырыу сиктәрендә муниципалитеттар республика бюджетынан 300 миллион һум күләмендә адреслы ярҙам аласаҡ.
Был хаҡта 28 июлдә ҡала һәм район башлыҡтары менән осрашыуҙа БР Хөкүмәте Премьер-министр урынбаҫары Сергей Афонин хәбәр итте.
— Ихаталарҙы төҙөкләндереү буйынса бындай маҡсатды программа Башҡортостанда һуңғы 20 йыл эсендә тәүгә тормошҡа ашырыла, — тине вице-премьер. – Программаны ғәмәлгә ашырыу республиканың 22 ҡала һәм ҡала тибындағы ҡасабаһында юлдарҙы һәм йорт яны биләмәләрен ремонтларға мөмкинлек бирәсәк.
Ағиҙел, Баймаҡ, Бәләбәй, Белорет, Бөрө, Благовещен, Дәүләкән, Дүртөйлө, Ишембай, Күмертау, Мәләүез, Нефтекама, Октябрьский, Салауат, Сибай, Стәрлетамаҡ, Туймазы, Учалы, Яңауыл, Межгорье ҡалалары һәм ҡала тибындағы Приют, Шишмә ҡасабалары субсидия аласаҡ. Уларҙа 1,391 миллион кеше йәшәй. Средстволар муниципалитеттар араһында халыҡ иҫәбенә ҡарап бүленәсәк.
27 июлдә БР Хөкүмәтенең тейешле бойороғона ҡул ҡуйылды. Аҡсаларҙың маҡсатлы һәм һөҙөмтәле файҙаланылыуын контролдә тотоу Торлаҡ-коммуналь хужалыҡ министрлығына йөкмәтелгән.


text:
Фото:
Шәхси хужалыҡтарға ярҙам итеү буйынса республика программаһы тормошҡа ашырыла
Фото:
4 майҙа "Башсельхозтехника" дәүләт унитар ауыл хужалығы предприятиеһында туғыҙ шәхси ярҙамсы хужалыҡ хужаһы бүлеп түләүгә ауыл хужалығы техникаһы алды. Былар башлыса ауыл халҡында ҙур һорау менән файҙаланған төрлө модификациялы "Беларус" тракторҙары.
Хәйбулла, Асҡын, Өфө һәм Балаҡатай райондары вәкилдәре бындай мөмкинлеккә "шәхси ихата" комплекслы программаһын тормошҡа ашырыу һөҙөмтәһендә эйә булды.
Хәтерегеҙгә төшөрәбеҙ, быйыл февралдә Башҡортостан Хөкүмәте Премьер-министры Раил Сарбаев бойороҡҡа ҡул ҡуйғайны, уға ярашлы республика бюджетынан бүленгән 200 миллион һумға ауыл хужалығы техникаһы һатып алыуға тендер үткәрелгәйне. Тракторҙар, бесән сапҡыстар, тағылмалар, пресс-йыйғыстар, һабандар һәм башҡа агрегаттар айырым бер шарттарҙа һатып алына — ун йылға бүлеп түләү менән тәүге взнос 10 проценттан ашмай.
Программала ҡатнашыусылар менән Премьер-министр үҙе осрашты. Крәҫтиәндәр менән һөйләшеү сәғәттән ашыу дауам итте. Бер-береһенә дәғүә белдермәй, ентекле һәм эшлекле һөйләшеү килеп сыҡты.
Раил Сарбаев, бөгөн ауылды һаҡлау бик мөһим, ә бының өсөн шәхси хужалыҡтар етеш булырға тейеш, тип билдәләне.


text:
Фото:
Краснокама районында Рөстәм Хәмитов мәғариф объекттарында булды
Фото:
4 августа эш сәфәре сиктәрендә Рөстәм Хәмитов Краснокама районы Ҡуян ауылының мәғариф объекттарында булды.
Балалар сәнғәт мәктәбендә республика Президентына уҡыусылар «Кәкүк сәйе» бейеүен күрһәтте, был бейеү менән улар «Байыҡ-2011» республика башҡорт бейеүҙәре конкурсында икенсе дәрәжәләге лауреат исемен алған.
Рөстәм Хәмитов хореография композицияһының авторы менән ҡыҙыҡһынды. Бейеүҙең сәнғәт мәктәбе уҡытыусыһы Лилиә Хажиева менән ҡуйылыуы асыҡланды.
Шулай уҡ Ҡуян ауылында Башҡортостан Президенты урындағы мәктәптең яңы уҡыу йылына әҙерлеген тикшерҙе. Уҡыу йорто бинаһы – 1987 йылда, уға төкәтмә 1998 йылда төҙөлгән. Мәктәп 650 урынға иҫәпләнгән. 1 сентябрҙә бында 608 бала һәм үҫмер киләсәк. Рөстәм Хәмитов мәктәп яны участкаһын ҡараны. Уның төп ғорурлығы – ҙур сейә баҡсаһы. Артабан Башҡортостан Президенты уҡыу корпусында булды, тип хәбәр итә республика башлығының матбуғат хеҙмәте.


text:
Өфөлә «Уңышлы бизнес серҙәре» белем биреү проектының презентацияһы уҙасаҡ
Башҡортостан Сауҙа-сәнәғәт палатаһының «Уңышлы бизнес серҙәре» белем биреү проектын презентациялау Өфөлә 27 ноябрҙә үтәсәк. Саҡырылған ҡунаҡтар – республикала билдәле бизнесмендар. Улар башланғыс эшҡыуарҙар менән уңыш серҙәрен уртаҡлашасаҡ.
«Уңышлы бизнес серҙәре» проекты Башҡортостан Сауҙа-сәнәғәт палатаһының бизнес-мәктәбе эксперттары менән видеоинтервьюнан тора.
Презентацияла бизнес-мәктәп эксперттары менән аралашып, бүләккә DVD-дискылар алып буласаҡ.
Ҡатнашыу өсөн алдан теркәлергә кәрәк.
Презентация түбәндәге адрес буйынса үтәсәк: Өфө ҡалаһы, К.Маркс урамы, 3, конференциялар залы. 16 сәғәттә башлана.


text:
Октябрьскийҙа 58 ғаилә йорт төҙөүгә бушлай ер участкалары алды
Октябрьский ҡалаһында бер тапҡыр бушлай ер участкаһы алыуға хоҡуғы булған граждандарға индивидуаль торлаҡ төҙөлөшөнә ер участкалары бирелә башланы. Бындай льготалы категорияға өс һәм унан күберәк балаһы булған йәки инвалид бала тәрбиәләгән һәм торлаҡҡа мохтаждар булараҡ сиратта торған граждандар, шулай уҡ йәш ғаиләләр һәм бюджет өлкәһе хеҙмәткәрҙәре ҡарай. Дөйөм алғанда Октябрьскийҙың 277 гражданы ер алыуға документ тапшырған.
Мартта үткәрелгән йәрәбә һалыу һөҙөмтәһендә 58 кеше ер алған. Улар араһында өс һәм унан күберәк балаһы булған 44, инвалид бала тәрбиәләгән 14 ғаилә бар. Участкалар биреү бының менән генә тамамланмай, улар әҙер булыу менән йәрәбә үткәреләсәк, һәм ер участкалары ҡала халҡына тапшырыласаҡ.


text:
Баш ҡалала Армен Джигарханян театры спектаклдәренә билеттар һатыла
Өфөлә Армен Джигарханян етәкселегендәге Мәскәү драма театры спектаклдәренә билеттар һатыу дауам итә. Турҙы ойоштороусы Инсаф Хәмитов хәбәр итеүенсә, билеттар уңышлы һатыла. Иҫегеҙгә төшөрәбеҙ, Башҡортостан баш ҡалаһында театр гастролдәре 20-23 апрелдә үтә. Өфө тамашасыһына «Нефтсе» мәҙәниәт һарайында «Мона», «Пигмалион», «Нерон һәм Сенека осоро театры» исемле өс спектакль тәдим ителәсәк.
Билеттарҙы «Нефтсе» мәҙәниәт һарайы кассаһында, шулай уҡ интернетта һатып алырға мөмкин.


text:
Башҡортостанда кадрҙар алмашынды
Республика президентының икенсе карары менән Юрий Пустовгаров хөкүмәт премьер-министры урынбаҫары, сәнәғәт, инвестиция һәм инновация сәйәсәте министры итеп тәғәйенләнде. Яңы вазифаға тиклем Юрий Пустовгаров Хөкүмәт премьер-министры урынбаҫары, сәнәғәт һәм тышҡы иҡтисади бәйләнештәр министры булып эшләне.
Республика президентының тағы ла бер карары менән Руслан Мирсаяпов тышҡы иҡтисади бәйләнештәр буйынса дәүләт комитетына етәкселек итәсәк. Яңы вазифаға тәғәйенләнгәнсе ул Өфө ҡала хакимиәтенең иҡисади идаралығында тышҡы иҡтисади бәйләнештәр бүлеге етәксеһе булып эшләгән.


text:
«Милли сәйәсәт һәм традицион халыҡ мәҙәниәте» халыҡ-ара конференцияһы
Башҡортостан Республикаһы Милли музейының йыйылыштар залында «Милли сәйәсәт һәм традицион халыҡ мәҙәниәте» халыҡ-ара ғилми-ғәмәли конференцияһы эшләй башланы. Был сара “Башҡортостан халыҡтары” дәүләт программаһын тормошҡа ашырыу сиктәрендә БР Мәҙәниәт һәм милли сәйәсәт министрлығы һәм БР Президенты ҡарамағындағы Башҡортостан дәүләт хеҙмәте һәм идара итеү академияһы тарафынан ойошторолдо.
Конференцияла дәүләт власы органдары вәкилдәре, Башҡортостандың милли-мәҙәни йәмәғәт берләшмәләре һәм тарихи-мәҙәни үҙәктәре етәкселәре, Рәсәй Федерацияһының 30 төбәгенән һәм сит илдәрҙән – Ҡаҙағстан, Үзбәкстан, Финляндиянан ғалимдар ҡатнаша.
Форумда БР Президенты ҡарамағындағы дәүләт советнигы Сергей Лаврентьев, БР Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев ҡатнаша.
Конференцияның төп маҡсаты – традицион мәҙәниәттәрҙе һәм телдәрҙе һаҡлау һәм үҫтереү ысулдарын эҙләү.
Конференцияла ҡатнашыусыларға Башҡортостан Президенты Мортаза Рәхимов исеменән тәбрикләү һүҙҙәрен Сергей Лаврентьев уҡып ишеттерҙе.
«Башҡортостанда йөҙҙән ашыу этностың дуҫлыҡ, татыулыҡ һәм туғандарса хеҙмәттәшлек шарттары булдырыуға йүнәлтелгән дәүләт милли-мәҙәни сәйәсәтен тормошҡа ашырыу буйынса бай тәжрибә тупланған, — тиелә Президент ҡотлауында. – Беҙҙә үҫешкән норматив-хоҡуҡи база булдырылған, ярашлы маҡсатлы программалар тормошҡа ашырыла. Республика халыҡтары ассамблеяһы, милли-мәҙәни берләшмәләр, тарихи-мәҙәни үҙәктәр һәм Халыҡтар дуҫлығы йорто эшләй. Улар бик күп бына тигән халыҡ-ара фестивалдәр, конкурстар һәм мәҙәни мираҫты, милли рухи-әхлаҡи ҡиммәттәрҙе һаҡлауға һәм арттырыуға булышлыҡ итеүсе башҡа саралар үткәрә.
Конференция материалдары һәм рекомендациялары бөтә был күп яҡлы эште артабан камиллаштырыу өсөн файҙалы булыр, тип ышанам. Форумда ҡатнашыусыларға һаулыҡ һәм бәхет, билдәләнгән проблемаларҙы уңышлы тикшереүегеҙҙе һәм ҙур ижади уңыштар теләйем!»
Конференция программаһы менән секция ултырыштары үткәреү планлаштырылған. Һуңынан конференция йомғаҡтары буйынса ғилми эштәр йыйынтығы баҫып сығарыласаҡ.


text:
Рөстәм Хәмитов төбәктәргә льготалы файҙаланыусыларҙы дарыуҙар менән тәьмин итеү өсөн дәүләт фармацевтика операторын билдәләү хоҡуғын биреүҙе тәҡдим итте Фото: Олег Яровиков
Рөстәм Хәмитов төбәктәргә льготалы файҙаланыусыларҙы дарыуҙар менән тәьмин итеү өсөн дәүләт фармацевтика операторын билдәләү хоҡуғын биреүҙе тәҡдим итте
Рөстәм Хәмитов төбәктәргә льготалы файҙаланыусыларҙы дарыуҙар менән тәьмин итеү өсөн дәүләт фармацевтика операторын билдәләү хоҡуғын биреүҙе тәҡдим итте Фото: Олег Яровиков
ӨФӨ, 2015 йыл, 4 февраль. /«Башинформ» мәғлүмәт агентлығы, Эльмира Сабирова/.
Льготалы категориялы граждандарҙы һәм дауалау учреждениеларын дарыуҙар менән тәьмин итеү өсөн төбәктәргә дәүләт фармацевтика операторын билдәләү хоҡуғын биреү тураһында ҡарар хаҡтарҙы контролдә тотоуҙы ойоштороуҙа һөҙөмтәле аҙым булыуы ихтимал. Был хаҡта Башҡортостан Башлығы Рөстәм Хәмитов 3 февралдә Өфөлә РФ Министрҙар кабинеты башлығы рәйеслегендә үткән һаулыҡ һаҡлау өлкәһендә көрсөккә ҡаршы саралар әҙерләү буйынса кәңәшмәлә белдерҙе.
Республика Башлығы һүҙҙәренсә, былтыр төбәктә дарыуҙарға хаҡтар 0,5 процентҡа артты, ғинуарҙа уртаса хаҡ ике, ә ҡайһы бер препараттарға 11 процентҡа күтәрелде.
Башҡортостан етәксеһе билдәләп үткән тағы бер тема — һаулыҡ һаҡлау объекттарын төҙөгәндә дәүләт-шәхси партнерлыҡ. Шулай уҡ Рөстәм Хәмитов юғары технологиялы медицина ярҙамы күрһәтеүгә иғтибар бүлде.
Медицина препараттарын илебеҙҙә сығарыусыларға булышлыҡ итеү темаһы ла ситтә ҡалманы. Мәҫәлән, «Өфө-Вита», «Микроген» филиалы — «Иммунопрепарат» фармацевтика предприятиелары сит ил аналогынан осһоҙораҡ дарыуҙар етештерә ала, әммә улар дәүләт ярҙамына мохтаж.
— Бындай предприятиеларға маҡсатлы, адреслы ярҙам кәрәк, — тип һыҙыҡ өҫтөнә алды Рөстәм Хәмитов.


text:
«Таланттар йондоҙлоғо» конкурсына заявкалар ҡабул ителә
14 октябргә тиклем «Таланттар йондоҙлоғо» IV асыҡ республика мөмкинлектәре сикләнгән балалар һәм үҫмерҙәр ижады конкурсында ҡатнашыуға заявкалар ҡабул ителә.
Балалар вокал сәнғәте, нәфис һүҙ, уйын ҡоралында башҡарыу, халыҡ бейеүе, ым-ишара менән йырлау һәм оригиналь жанр кеүек номинацияларҙа үҙ таланттарын күрһәтә ала.
Һайлап алыу турҙары 19 һәм 26 октябрҙә, 2 ноябрҙә үткәрелә. Конкурстың II этабы 23 ноябрҙә үтәсәк, а декабрҙә гала-концертта йомғаҡ яһаласаҡ.
Конкурстың инициаторҙары һәм төп ойоштороусылары – Өфөнөң Сәләмәтлек мөмкинлектәре сикләнгән балалар һәм үҫмерҙәр өсөн реабилитация үҙәге һәм «Әсә йөрәге» республика йәмәғәт ойошмаһы.
«Таланттар йондоҙлоғо» проекты «инвалидтар», «сәләмәтлек мөмкинлектәре сикләнгән кешеләр», «үҫеше тотҡарланған кешеләр» тип атаған кешеләргә ҡарата стереотиптарҙы бөтөрөүгә йүнәлтелгән. Улар ҙа, башҡалар кеүек үк, мәҙәни тормошта һәм ижади процестарҙа ҡатнашыу хоҡуғына эйә бит, тип инана ойоштороусылар.


text:
Президент ҡала һәм райондарҙа һыуҙы экономиялау режимын индерергә тәҡдим итте
Башҡортостан Президенты Рөстәм Хәмитов республика Хөкүмәтенә йылғаларҙа һыу кимәленең ҡырҡа кәмеү эҙемтәләрен бөтөрөү буйынса программа әҙерләргә ҡушты.
Хөкүмәттә ҡуйылған мәсьәләләрҙе хәл итәсәк эшсе төркөм төҙөлдө. Атап әйткәндә, Рөстәм Хәмитов ҡала һәм райондарҙы һыу менән тәьмин итеү өсөн өҫтәмә скважиналар төҙөүҙе туҡтатып торорға һәм һыуҙы экономиялау режимын индерергә ҡушты.
Һыу менән тәьмин итеү хәле Өфө, Стәрлетамаҡ, Салауат, Күмертау, Ишембай ҡалаларында һәм бер нисә ауыл районында айырым иғтибар талап итә. Һыуҙың иң түбән кимәле 2011 йылдың февралендә көтөлә. Йылғаларҙа һыу кимәле кәмеү һөҙөмтәһендә, атап әйткәндә, тораҡ пункттарының йәшәйеш объекттарының туҡталыу ҡурҡынысы янауы ихтимал, тип хәбәр итә төбәк башлығы матбуғат хеҙмәте.


text:
Баш ҡалаға бергәләп файҙа килтерәйек
15 сентябрҙә Ҡала мәҙәниәт һарайында ҡаланың Ижтимағи үҫеш фонды инициативаһы менән "Өфө ҡалаһына һәм уның халҡына бергәләп файҙа килтерәйек" форумы үтәсәк.
Шулай итеп ойоштороусылар Өфөнөң әүҙем халҡын, йәмәғәт һәм муниципаль ойошмалар, эшлекле даирәләр вәкилдәрен ҡала тормошонда ҡатнашыуға йәлеп итергә ниәтләй. Форум ҡаланың һәм унда йәшәүселәрҙең көнкүрешен яҡшыртыуға йүнәлтелгән проекттарҙың яңы миҙгеленә старт бирә.
Форум программаһында — киң мәғлүмәт саралары өсөн матбуғат конференцияһы, түңәрәк өҫтәлдәр, секциялар эше, яңы проекттар менән таныштырыу. Шулай уҡ "Булат Йосоповтың киномәктәбе" фильмы күрһәтеләсәк һәм режиссер менән брифинг үткәреләсәк. Сара 2008-2009 йылдар миҙгеле проекттарында ҡатнашыусыларҙың хәйриә концерты менән тамамлансаҡ.


text:
«Башинком» бөтә Рәсәй күргәҙмәһендә алтын миҙал яуланы
Волгоградта «Агросәнәғәт комплексы» «Фермерлыҡ хужалығы. Баҡса. Ихата» бөтә Рәсәй махсуслаштырылған күргәҙмәһе үтте. Башҡортостандан унда «Башинком» фәнни-үҙләштереү предприятиеһы ҡатнашты. Күргәҙмәлә ҡатнашыусылар исемлегендә Новосибирск, Липецк, Мәскәү, Һамар, Калуга өлкәләренән, Татарстан Республикаһынан һәм илебеҙҙең тағы бер нисә төбәгенән 41 предприятие бар. Күргәҙмәне ойоштороусылар һәм ҡунаҡтар әйтеүенсә, Башҡортостан компанияһының экспозицияһы сағыулығы, тулылы һәм кешене күп йәлеп итеүе менән айырылып торған.
«Башинком» тотороҡло, сифатлы һәм экологик яҡтан таҙа уңыштың нигеҙе һаналған Фитоспорин һәм ГУМИ кеүек үҙенсәлекле биопрепараттар серияһын тәҡдим иткән. Яңылыҡтар араһында биофунгицид-Фитоспорин-М белгестәр иғтибарын яулаған. Был продукция әлеге мәлдә башҡорт ғалимдарының партнеры – Волгоградтағы дүрт предприятиеның келәтенә килтерелгән дә инде.
Күргәҙмәне ойоштороусылар беҙҙең предприятиеның продукцияһына лайыҡлы баһа бирҙе. «Башинком» «Ашлама өсөн. Үҫемлектәрҙе һаҡлау сараһы» номинацияһында алтын миҙал яуланы.
«Башинком»дың тәбиғи компоненттары нигеҙендәге продукцияһы Европа илдәренә, АҠШ, Ҡытай, Корея һәм Рәсәйҙең төрлө төбәктәренә экспортлана.


text:
Республиканың 40 муниципалитетында ғәҙәттән тыш хәл режимы индерелде
Аномаль эҫе һауа торошо, ҡоролоҡ һөҙөмтәһендә ауыл хужалығы культуралары сәсеүлектәре һәләк булыу арҡаһында Башҡортостан Хөкүмәте бойороғо менән 39 муниципаль районда һәм Күмертау ҡалаһында ғәҙәттән тыш хәл режимы индерелде.
Яҡынса иҫәпләүҙәр буйынса, аномаль һауа шарттары арҡаһында ауыл хужалығы ойошмаларына килтерелгән зыян 3,6 миллиард һум тәшкил итә.
БР Хөкүмәтенең матбуғат хеҙмәтенән хәбәр итеүҙәренсә, республиканың ауыл хужалығы министрлығына зыян күләмдәрен кәметеү буйынса саралар планын әҙерләргә, ауыл хужалығы культуралыры һәләк булыуҙан сығымдарҙы ҡаплауға документтар әҙерләүҙе һәм уларҙы Рәсәй Ауыл хужалығы министрлығына йүнәлтеүҙе ойошторорға ҡушылды.
Муниципалитет хакимиәттәре башлыҡтарына ҡоролоҡ эҙемтәләрен кәметеү буйынса саралар ҡабул итеү һәм 20 авгусҡа тиклем Башҡортостандың Ауыл хужалығы министрлығына ауыл хужалығы культуралары һәләк булыуҙан килтерелгән зыянды дәлилләгән документтар йүнәлтеү бурысы йөкмәтелде.
Белешмә. Әбйәлил, Әлшәй, Асҡын, Ауырғазы, Баймаҡ, Балтас, Бәләбәй, Балаҡатай, Бишбүләк, Благовещен, Борай, Бөрйән, Ғафури, Дәүләкән, Дыуан, Дүртөйлө, Йәрмәкәй, Ейәнсура, Йылайыр, Илеш, Ишембай, Ҡалтасы, Ҡариҙел, Ҡыйғы, Краснокама, Күгәрсен, Көйөргәҙе, Мәләүез, Мәсетле, Миәкә, Салауат, Стәрлебаш, Стәрлетамаҡ, Тәтешле, Өфө, Федоровка, Хәйбулла, Шишмә, Яңауыл райондарында һәм Күмертау ҡалаһында 2013 йылдың 30 июленән 30 авгусына тиклем ғәҙәттән тыш хәл режимы индерелде.


text:
Баш ҡалала Башҡортостандың төп туристик күргәҙмәһе асылды
ӨФӨ, 2015 йыл, 1 апрель. /«Башинформ» мәғлүмәт агентлығы, Артур Басиров/.
Баш ҡаланың «ВДНХ-Экспо» комплексында «Туризм. Спорт. Ял. Шифаханалар» күргәҙмәһе асылды.
50-нән ашыу туроператорҙар, туристик агентлыҡтар, шифаханалар, туристик базалар үҙ хеҙмәттәрен тәҡдим итә. Улар араһында — «Асы», «Янғантау», «Ҡарағай», «Танып» шифаханалары, «Урал батыр» милли туроператоры, «Крекс», «Пегас» туристик фирмалар. Республиканың спорт һәм мәғариф министрлыҡтарының экспозициялары ла ҡуйылған. Бынан тыш, күргәҙмәлә Ҡазан, Ульяновск, Ярославль ҡалаларының ойошмалары ҡатнаша. Быйыл экспофорумда һаулыҡ мөмкинлектәре сикле туристар өсөн махсуслаштырылған бүлек ойошторолған.
Көндөң тәүге яртыһында ГТО комплексын индереү, Өфөнөң иҫтәлекле урындары тураһында белешмә, «Шихандар» туристик-тергеҙеү паркы проекты тәҡдим ителә. Балаларҙың һәм йәштәрҙең ялын ойоштороу буйынса белгестәрҙең республика конкурсы һәм «Хәүефһеҙ ҡала» түңәрәк өҫтәле уҙғарыла.
Күргәҙмә 3 апрелгә тиклем эшләй.


text:
Дүртөйлө районында ғәҙәттән тыш хәл
Дүртөйлө районында Урал ауылын ҡар ҡатыш һыу йыуып алып китә яҙған, һыу ағып төшкән тауҙа әүлиә ҡәбере бар, тип белдерә урындағы халыҡ.
Белгестәр әйтеүенсә, ағымдың ҡаршыһында кеше генә түгел, машиналар осраһа, уларҙы ла ҡар ҡатыш һыу йыуып алып китер ине. Ҡотҡарыусылар ихатала ғәҙәттән тыш хәлде бөтөрөү менән төнгә тиклем булаша. Дүртөйлө районы буйынса ҡотҡарыу хеҙмәте етәксеһе Руслан Нәсибуллинға үҙ егеттәре менән бында килеп әбей менән бабайҙы ҡар һәм һыу тотҡонлоғонан ҡотҡарырға тура килә. Бындай ғәҙәти булмаған хәлде ошо өйҙә 49 йыл йәшәгән хужаларҙың күргәндәре булмаған. Урал-бөтөп барған ауыл. Бында 8-9-лап ҡына йорт ҡалған. Уларҙа башлыса пенсионерҙар йәшәй.
Ҡотҡарыусылар әйтеүенсә, бәхетле осраҡ арҡаһында ғына бында ҡорбандар булмаған. Оло йәштәгеләр тәбиғәт стихияһына ҡаршы тора алмаҫтар ине. Ә Әхмәҙуллиндарға иһә баҙ-мөгәрәптәрендәге һыуҙы түгергә кәрәк. Ауыл халҡы ҡар-һыу ағып төшкән тауҙа әүлиә ерләнгән тип бара. Бәлки ата-бабалар урындағыларҙы берәй төрлө иҫкәртергә теләйҙер.